qundao/data-zh-poetry huggingface dataset:
舟中夜梦廖同年孔服作诗二句觉后足成一首
作者：徐威
朝代：明

文章憎命达，何况饱群经。坎坷投长剑，稽迟梦短亭。冲风迎骇浪，孤雁起寒汀。相忆云山远，心知两地宁。
舟次均州
作者：徐威
朝代：明

浪里牵舟面面山，虔州十八是平滩。征鸿不逐随阳伴，万里孤鸣月夜寒。
课暇偶题
作者：徐威
朝代：明

面面青山段段云，群鸦声里记朝曛。风前栉发凭谁握，灯下哦诗只自闻。春去庭花空落子，天回星斗始成文。穷愁最有虞卿梦，操笔踟蹰问典坟。
转晴奇石
作者：徐威
朝代：明

捲将流水上巅崖，处处荒林隐宿霾。千古此名传独好，祗云仙子堕金钗。
过安陆诗东郭同年本宽
作者：徐威
朝代：明

秋风吹雁过西东，怪事无劳问太空。安陆江头一杯酒，月明寒浪逐孤篷。
送李司训寿夫之繁昌
作者：徐威
朝代：明

十月梅花早报春，相思谁是赏春人。山亭独酌杯中酒，颠倒东风却梦君。
和美周黎先生过张二乔故居
作者：徐婉卿
朝代：明

燕语莺啼又夕阳，閒愁黯黯入年芳。何人系马哀瑶瑟，有客题诗忆靓妆。泛水芙蕖生带艳，浴汤豆蔻死留香。春风人面空成恨，寂寞飞花过短墙。幽恨多关旧日欢，沿溪碧水暮生寒。香销芍药何堪赠，肌薄芙蓉不耐看。四韵新诗吹白凤，一缄残字断青鸾。贞元花下人如玉，惆怅雕阑十二杆。
和美周黎先生过张二乔故居·其一
作者：徐婉卿
朝代：明

燕语莺啼又夕阳，閒愁黯黯入年芳。何人系马哀瑶瑟，有客题诗忆靓妆。泛水芙蕖生带艳，浴汤豆蔻死留香。春风人面空成恨，寂寞飞花过短墙。
和美周黎先生过张二乔故居·其二
作者：徐婉卿
朝代：明

幽恨多关旧日欢，沿溪碧水暮生寒。香销芍药何堪赠，肌薄芙蓉不耐看。四韵新诗吹白凤，一缄残字断青鸾。贞元花下人如玉，惆怅雕阑十二杆。
别曹娘
作者：徐媛
朝代：明
体裁：七言绝句

木落西风万壑幽，忍将离思为君留。碧鸡关外凄凉月，偏照蛮云夜夜秋。
失调名·九月豫章道中
作者：徐媛
朝代：明

帆轻一扇，晓色碧涟秋岸。林破寒烟，星河淡落，青山如染。露浥芙蓉茜。翠涩枯棠瓣。傍疏柳西风几点。关铎沉，鸡塞远。行行尚缓。家在绿云天半。念归舟游子，一片乡心撩乱。菊黄金绽。满首插、茱萸遍。兀坐逗遛江畔，对旅雁沙汀，盼煞白蘋秋苑。
宫怨
作者：徐媛
朝代：明

金屋香吹粉黛香，夜寒高碧见河梁。双星不向人间照，冷尽梨花白玉床。脉脉深宫桂殿凉，阿娇金屋夜飞霜。千金莫买相如赋，白首文君怨已长。
宫怨·其一
作者：徐媛
朝代：明

金屋香吹粉黛香，夜寒高碧见河梁。双星不向人间照，冷尽梨花白玉床。
宫怨·其二
作者：徐媛
朝代：明

脉脉深宫桂殿凉，阿娇金屋夜飞霜。千金莫买相如赋，白首文君怨已长。
杨柳枝
作者：徐媛
朝代：明

红袖随风紫陌东。门前斜插碧芙蓉。妾从江上投鱼信，郎在潇湘暮雨中。
杨柳枝
作者：徐媛
朝代：明
体裁：词

红袖随风紫陌东，门前斜插碧芙蓉。妾从江上投鱼信，郎在潇湘暮雨中。
杨柳枝 竹枝 见《众香词》、《瑶华集》
作者：徐媛
朝代：明

烟啼雾扫玉珊珊。寂寞苍梧云影寒。清泪未随香骨尽，至今馀恨着琅玕。
杨柳枝 竹枝 见《众香词》、《瑶华集》
作者：徐媛
朝代：明
体裁：词

烟啼雾扫玉珊珊，寂寞苍梧云影寒。清泪未随香骨尽，至今馀恨着琅玕。
渔家傲·题延陵别业
作者：徐媛
朝代：明
体裁：词

板扉小隐清溪曲。夜月罗浮花覆屋。木笼戛戛摇生谷。庄田熟。桔槔悬向茅檐宿。青山一片芙蓉簇。林皋逸韵飘横竹。远浦轻帆低几幅。浓睡足。笑看小妇双鬟绿。
渔家傲·题延陵别业
作者：徐媛
朝代：明

板扉小隐清溪曲。夜月罗浮花覆屋。木笼戛戛摇生谷。庄田熟。桔皋悬向茅檐宿。青山一片芙蓉簇。林皋逸韵敲横竹。远浦轻帆低几幅。浓睡足。笑看小妇双鬟绿。
烛影摇红·望远
作者：徐媛
朝代：明

一上高楼，夕阳影里无穷路。冷烟衰草送秋时，曾记临岐语。归信莫教轻误。恨西风、偏成间阻。虚窗促织，别院寒砧，总添愁苦。过尽征鸿，踟躇没计传衷素。织将锦字又模糊，颠倒难重数。小月花梢微露。镜台前、暗窥眉妩。玉箫声断，金鸭香寒，梦回谁诉。
霜天晓角
作者：徐媛
朝代：明

练波飞渺。月挂弓弯皎。云湿晴皋林杪。土花碎、幽岩老。蛟龙时震啸。江白渔歌杳。楼锁冷烟迷眺。剥绣斑、平沙晓。
霜天晓角·采石矶蛾眉亭
作者：徐媛
朝代：明

双峰斗碧，寒玉横秋壁。两道弯环天际，凝无限、青螺色。断岸涛声急，似奏临邛瑟。鸾镜绿窗人去，惟留取、春山迹。
霜天晓角·题采石矶蛾眉亭
作者：徐媛
朝代：明

双峰耸碧。寒玉雕秋壁。天半凝螺千尺，横无限、青青色。涛声惊岸拍。似撼湘灵宅。天际镜沉鸾去，空留得、春山迹。
万固寺赏莲
作者：徐孚
朝代：明
体裁：古风

开沼条山麓，移植同州莲。薰风一披拂，猗猗何碧鲜。山僧特来告，开花如锦妍。时清案牍简，幸无俗事牵。招邀二三子，相与涤烦悁。惟时值新秋，菡萏摇清涟。食实心虽苦，折茎丝不联。凉飙送清馥，好怀顿觉宣。惜哉斗斛水，难结藕如椽。回首望华山，上有玉井泉。安得植之彼，养就根株连。采之济群动，广使沈痾痊。
花下留别濮阳所知
作者：徐孟章
朝代：明
体裁：七言律诗

残春惜别洛阳花，濮上行吟暮景斜。万里飘零常作客，十年归去已无家。星边一剑心徒壮，海上扁舟鬓欲华。若到衡门翻自笑，依然蓑笠旧生涯。
夜宿日观峰禅房
作者：徐学聚
朝代：明
体裁：七言律诗

岱宗面面削芙蓉，时有卿云出汉封。杖屦中天干象纬，风烟下界起蛟龙。河流旧绕沧溟远，练影斜悬紫翠重。夜半石床天籁发，梦中错认景阳钟。
三月十五日集伯隅园观牡丹
作者：徐学谟
朝代：明
体裁：五言律诗

残春情馀景，衰发恋长林。树密溪堪染，花浓山更深。酒依金谷数，帘捲玉楼阴。过眼繁华尽，因知静者心。
与臬司诸公登黄鹤楼观涨
作者：徐学谟
朝代：明
体裁：七言律诗

观水还登水上楼，白云黄鹤故悠悠。晴川酒散千山雨，巫峡帆乘万里流。苍树没来迷鸟道，孤烟生处近渔舟。不堪南纪重回首，汉吏曾分瓠子忧。
与诸文学酌沈廷望二绝句·其一
作者：徐学谟
朝代：明
体裁：五言绝句

索酒到西邻，泠然孤兴发。夜饮复厌厌，林端露微月。
与诸文学酌沈廷望二绝句·其二
作者：徐学谟
朝代：明
体裁：五言绝句

清鬟何处来，绕座歌声起。摩挲诸少年，灯前作秋喜。
中秋八夕集沈伯咸水亭
作者：徐学谟
朝代：明
体裁：五言律诗

迟月夕阳尽，清辉忽满楼。筵开青雀舫，地近白蘋洲。花隐滋秋媚，鱼欢趁夕流。少陵搔发短，如续渼陂游。
为人题竹赠杨博士
作者：徐学谟
朝代：明
体裁：五言绝句

水墨淋漓处，清风漾轻碧。相遗比琅玕，掩映寒毡色。
代倩送发禅君读书娄城
作者：徐学谟
朝代：明
体裁：七言绝句

君去西江侬在东，江头日日有东风。东风纵便书难寄，一枕春愁细雨中。
喜宋山人夜过府署
作者：徐学谟
朝代：明

南纪萧疏老客星，鹅池遥忆草堂灵。满城何处堪携杖，深夜相过闻扣扃。秋远江声寒小簟，月高乌影在闲庭。自来公府无拘束，一任狂歌醉复醒。
将之荆南雨夜黄鹤楼独眺作
作者：徐学谟
朝代：明
体裁：七言律诗

破瞑扳跻磴道悬，朱甍绣岭飒苍然。天空无处招黄鹤，夜静何人蹑紫烟。江势浮空吞二梦，雨声连峡暗三川。难教胜处无题句，千古风流笑谪仙。
将适郢城三司诸公饮饯余于黄鹤楼作
作者：徐学谟
朝代：明
体裁：古风

兹楼匪往觏，冉冉惊代移。黄鹤恋旧渚，飞甍复参差。余亦縻尺组，历稔欣来斯。山川旷畴昔，超忽纡襟期。于时及春霁，澄景丽以披。英僚集时彦，芳宴挹华滋。行杯展悁勤，振辔枉追随。转睇多因宿，慰情在新知。迢迢汉阳郭，隔岸纷旌麾。云水入夕阴，迟我以驱驰。眷焉蒙惠盼，扳赏未云疲。班马方萧萧，沆漭临路岐21。猥忝旬宣寄22，空藉岁月私。悠悠逐物役23，未遑询茕嫠24。
庸山
作者：徐学谟
朝代：明
体裁：七言律诗

群峰玉立汉江头，云树重重翠欲流。彩凤声沉青嶂远，红尘道断白云悠。满林黛色浮青蔼，隔崦岚光照素秋。只此可为真隐地，何须方外觅丹丘。
廿八日喜雨作
作者：徐学谟
朝代：明
体裁：古风

东风脉脉催和煦，陡作春阴酿微雨。一年无日不愁乾，始见邻家锄菜圃。涓涓滴滴不停声，流膏渗液润春耕。但教四野欢农望，可卜明年米价平。
春正二日沈六丈暨周娄诸文学集海曙楼感旧漫兴
作者：徐学谟
朝代：明
体裁：七言律诗

天与云林便索居，閒门宾客未应疏。相携落日登楼处，无奈春风载酒初。花绽小红寒石艳，波摇新绿绮窗虚。去年雪后逢今日，次第流光过草庐。
松江冯咸甫进士投诗见访短律奉赠
作者：徐学谟
朝代：明
体裁：七言律诗

云间二陆说能文，屈指诸冯又见君。赋就两都占气象，书开万卷破纷纭。登龙价为游燕重，纫佩香疑自楚分。更有华篇堪述祖，先朝遗直至今闻。
次真州始见雨
作者：徐学谟
朝代：明
体裁：七言绝句

前旌冲雪下燕台，一路愁云锁不开。才近江南春意动，风吹微雨过江来。
游净乐宫
作者：徐学谟
朝代：明
体裁：古风

名州信广深，遗封表净乐。帝子昔升真，神栖兹永托。仙室亘楚疆，天峰丽元岳。灵光倏变现，神德布遐邈。玉岩肃阴森，金阙纷回薄。翼圣扫搀枪，乘时奋寥廓。以兹感众生，相携礼群壑。充途集士女，揽涕祈恩泽。修因故眇茫，證果亦兹漠。逐物谅有迁，在化畴能觉。庶幻距足嗤，浮荣坐自缚。扰扰随却尘，何时悟龙蠖。
游龙门寺
作者：徐学谟
朝代：明
体裁：五言律诗

为慕龙门胜，因成鹫岭游。钟声与云落，岩翠向人流。竹绕仙台静，花藏梵宇幽。况听郁树法，顿觉此身浮。
漫题六言绝句
作者：徐学谟
朝代：明
体裁：六言诗

东风细雨楼头，两人相对悠悠。掩却朱唇无语，留情付与箜篌。
王司寇元美相别四年兹枉顾山居作十二韵
作者：徐学谟
朝代：明
体裁：古风

穷秋作寒候，风雨复见侵。岁晏卧空谷，何当迟知音。门有车马客，果获心所钦。为煮山中石，置酒相酌斟。别来曾几时，白发俱盈簪。转盼各有述，感怆故不任。所希战胜颜，四座沾德馨。眉宇挺芝秀，方瞳碧以深。欲扣轩辕诀，邈矣空同阴。海上集霞气，登楼洽冲襟。仙源讵云远，偃息此中林。盈盈一水间，毋为叹商参。
登上方寺楼
作者：徐学谟
朝代：明
体裁：五言律诗

向晚凌虚阁，湖天入杳冥。垂杨双鹭白，落日万峰青。栋宇悬空界，香灯护佛灵。坐来清听满，天际看扬舲。
登爽亭
作者：徐学谟
朝代：明
体裁：七言律诗

水竹风烟万壑秋，高亭新构曲江头。浑如玄圃四香阁，彷佛瀛洲十二楼。玛瑙杯传琥珀酝，水晶帘捲珊瑚钩。适来登眺开琼宴，乘兴应须狎白鸥。
省僚夜集南馆观教坊乐部
作者：徐学谟
朝代：明

一去湘江散酒徒，重开蛮馆夜呼卢。休怜前席心飞动，且问当年兴有无。老去梨园犹黑发，春来桃树更玄都。醉看残月摧归客，谁倩玲珑马上扶。
种莲不成书此解嘲
作者：徐学谟
朝代：明
体裁：古风

买地种莲花，莲芽喜渐长。谓当朱明时，花开大于掌。梅雨苦不休，澄潭集鱼网。泛滥那可言，水浮莲叶上。桔槔无所施，一望成泱漭。为复伤其根，极目惟灌莽。吾闻太华巅，其莲高十丈。应有神物护，人力讵能攘。种之已无法，况也非膏壤。汨没安可论，徒然发深想。仲尼逊老圃，而我顾用罔。固知清净因，幽人所独赏。一物虽细微，成毁良不爽。花神杳莫招，吾将任所往。
贾傅祠
作者：徐学谟
朝代：明

一疏危明主，千秋怨未平。湘累如有待，宣室竟无成。夜雨湖南草，春风江上城。可怜卑湿地，还复祀先生。
送殷无美之任峡州十韵
作者：徐学谟
朝代：明
体裁：五言排律

曾识南荆路，看君赋远征。山川随五马，冠带控三城。炎月移官舫，沧洲见吏情。巡阡分鸟道，卧阁听猿声。地接巴人国，天清汉帝营。寻源巫峡近，弥望渚宫平。司马多奇气，深源复令名。因知理人暇，应羡著书成。黄发甘迟暮，青云仗友生。为余访耆旧，临别重牵萦。
郧志成赠别周小史还襄
作者：徐学谟
朝代：明
体裁：五言排律

贡土惟梁域，分疆自宪皇。军城雄四塞，史馆擅三长。君固能张楚，臣今已重襄。百年开草创，独夜引藜光。识大推贤者，多闻益旧章。衮褒荣照日，镜戒皎临霜。摇笔挥金锡，披图下凤凰。诸侯矜纸贵，二酉得书藏。寰宇徵文献，精华注武当。真称倒屣客，不负校书郎。宦以无求屈，名因有述彰。黄金酬著作，白璧耻游扬。长揖欢随幕，清歌惨别觞。归途寒赤骥，乘月下沧浪。转盼朱门色，仍闻碧醴香。曳裾身自得，工瑟意难忘。便殿承筐篚，贫家问橐囊。不须将舌示，呼酒赴高阳。
酌同年白伯伦光禄黄鹤楼感旧
作者：徐学谟
朝代：明
体裁：古风

高楼拨愁愁未空，黄鹤大别森巃嵷。悠悠岐路竟何适，落落清尊谁复同？鹦鹉草深连渚碧，鼋鼍日射翻波红。坐说先朝供奉事，披襟江汉生雄风。
醉中题醉人图
作者：徐学谟
朝代：明

我从燕山望京阙，五陵豪客伤离别。相逢不饮君奈何，瓮泼葡萄色如血。须臾吸尽三百壶，西陵之日驱金乌。眼中谁是高阳徒，醉来忽见醉人图。图中之人谁最醉，美而崟者眦如泪。翻身跳浪招且号，夜半山精引群魅。东隅之叟颓不禁，拥垆鼻作苍蝇吟。梦中舒拳赌六博，犹呼一掷千黄金。蹲者阴崖仗馁虎，走者风舠荡小橹。何人仰面狮作吼，何人歌咽水升戽。何人露顶发不梳，咄谁持酒浇其颅。何人掉臂挥大斗，一沥沾唇苦于茶。谩道真珠兼琥珀，翠屏锦缛声喀喀。流涎残沫迸地走，珊瑚铺满金吾宅。众中饮者谁最多，裒衣之客倾江河。恰如廉颇老善饭，眼看醉者皆么么。么么累累何足较，或鼓或泣或大啸。玉山自在谁能推，欲上青天挽双曜。刘伶毕卓俱尘埃，幕天席地安在哉？今宵不闻妇人语，明日看花我复来。
重过远河
作者：徐学谟
朝代：明
体裁：七言律诗

曾识云边鸟道环，西来重渡汉江山。棠怜召伯谁相忆，桃笑刘郎又却还。千亿身飞秦岭上，羁旅愁结郢云间。羊肠何必催车轴，道路从知老更艰。
重阳日诸寮集黄鹤楼值雨
作者：徐学谟
朝代：明
体裁：七言律诗

长年九日十秋晴，风雨今年飒满城。两岸帆樯收暝色，千家砧杵急寒声。冥冥白鸟窥帘近，漠漠苍波捲幔清。更历层巅双眼阔，江山应解客游情。
集黄鹤楼感赋
作者：徐学谟
朝代：明
体裁：七言律诗

晚山横酒酒满卮，仙人骑鹤今安之？风尘满眼歌欲放，天地何人占此奇？梁邸不闻韩史议，汉廷终益贾生悲！醉看白日中原下，渺渺江云自对垂。
题唐伯虎画
作者：徐学谟
朝代：明
体裁：六言诗

日下棠阴覆屋，门前流水绕渠。黄鸟无声睡去，问君所读何书。
题陈道复画折枝卷二首 其一 碧桃花
作者：徐学谟
朝代：明
体裁：五言绝句

艳不争春丽，香惟与露含。小姬沾醉后，寂寂倚清酣。
题陈道复画折枝卷二首 其二 茉莉花
作者：徐学谟
朝代：明
体裁：五言绝句

露气集芳丛，千头趁晚风。淡妆宜小摘，鬓亸玉玲珑。
再登岱
作者：徐守仁
朝代：明
体裁：七言律诗

两度探奇谒岱宗，山增灵秀拥芙蓉。穿云曾出天门路，望海还凌日观峰。碑上苔痕侵汉篆，岩前松盖偃秦封。三千世界微茫外，直北光华是九重。
登岱
作者：徐守仁
朝代：明
体裁：七言律诗

巍巍东岳接苍穹，谁辟红门磴道通。腰笋遥经黄岘岭，攀萝直上碧霞宫。尧天舜日瞻依近，鲁阜齐州指顾雄。千仞磨崖都览遍，还登绝顶颂神功。
哭静闻禅侣
作者：徐宏祖
朝代：明

晓共云关暮共龛，梵音镫影对偏安。禅销白骨空馀梦，瘦比黄花不耐寒。西望有山生死共，东瞻无侣去来难。故乡只道登高少，魂断天涯只独看。崎岖千水复千山，戒染清流忍垢颜。鱼腹卧舟宁众谪，龙华寄榻转孤潸。可怜濒死人先别，未必浮生我独还。含泪痛君仍自痛，存亡分影不分关。客里仍离病里人，别时还忆昔时身。死生忽地分今日，聚散经年共此晨。发足已拌随壑转，到头空唤过河频。半生瓢饮千山屐，断送枯骸瘴海滨。同向西南浪泊间，忽看仙侣坠飞鸢。不毛尚与名山隔，裹革难随故国旋。黄菊泪分千里道，白茅魂断五花烟。别君已许携君骨，夜夜空山泣杜鹃。鹤影萍踪总莫凭，浮生谁为證三生。护经白刃身俱赘，守律清流唾不轻。一篑难将馀骨补，半涂空托寸心盟。别时已恐无时见，几度临行未肯行。一番魔障一番憨，梦寐名山亦是贪。井不及泉无论九，河难问渡尚呼三。疲津此子心惟佛，移谷愚公骨作男。幻聚幻离俱幻相，好将生死梦同参。
哭静闻禅侣·其一
作者：徐宏祖
朝代：明

晓共云关暮共龛，梵音镫影对偏安。禅销白骨空馀梦，瘦比黄花不耐寒。西望有山生死共，东瞻无侣去来难。故乡只道登高少，魂断天涯只独看。
哭静闻禅侣·其三
作者：徐宏祖
朝代：明

客里仍离病里人，别时还忆昔时身。死生忽地分今日，聚散经年共此晨。发足已拌随壑转，到头空唤过河频。半生瓢饮千山屐，断送枯骸瘴海滨。
哭静闻禅侣·其二
作者：徐宏祖
朝代：明

崎岖千水复千山，戒染清流忍垢颜。鱼腹卧舟宁众谪，龙华寄榻转孤潸。可怜濒死人先别，未必浮生我独还。含泪痛君仍自痛，存亡分影不分关。
哭静闻禅侣·其五
作者：徐宏祖
朝代：明

鹤影萍踪总莫凭，浮生谁为證三生。护经白刃身俱赘，守律清流唾不轻。一篑难将馀骨补，半涂空托寸心盟。别时已恐无时见，几度临行未肯行。
哭静闻禅侣·其六
作者：徐宏祖
朝代：明

一番魔障一番憨，梦寐名山亦是贪。井不及泉无论九，河难问渡尚呼三。疲津此子心惟佛，移谷愚公骨作男。幻聚幻离俱幻相，好将生死梦同参。
哭静闻禅侣·其四
作者：徐宏祖
朝代：明

同向西南浪泊间，忽看仙侣坠飞鸢。不毛尚与名山隔，裹革难随故国旋。黄菊泪分千里道，白茅魂断五花烟。别君已许携君骨，夜夜空山泣杜鹃。
月中种竹歌
作者：徐宏祖
朝代：明

香山仙子孤山癖，爱种梅花向明月。花香月色两空濛，更借琅玕点幽碧。带雨遥分前浦云，当窗漫凿峰头石。移来细细记南枝，种去萧萧映香雪。移时雨候种时晴，透岭披峦重月白。初照挥锄若有神，再照清标次第出。一株新栽鸾凤翮，两株对舞蛟龙立。三株四株几十株，影摇星斗天文坼。一锄一杯月倒吸，一株一醉风生腋。当年何数竹林閒，此日真成君子宅。罗浮梦杳翠凝裳，湘水魂清玉为骨。尚忆骑鹤崆峒游，翻恨中无此香色。撇却手中九节筇，和云好共此闲植。他年酒醒竹成林，分向瑶池配丹阙。
游桃花涧
作者：徐宏祖
朝代：明

睡足山中雨，起探云里泉。重崖岚掩映，复道水潺湲。涧是桃花旧，波摇松影鲜。层层声捣石，矫矫势垂天。吼虎深藏峡，狂龙倒挂川。怒疑连壁坠，宛似趁风旋。玉迸丝丝立，珠倾个个圆。石文喧旧鼓，松韵协疏弦。转觉一山静，遥分众壑妍。我来当雨后，波去落衣边。洒雪魂俱白，披涛骨欲仙。谁施开峡斧，更赖买山钱。巧树皆垂臂，危岩并倚肩。石牵绡作幕，松滴翠为钿。隔坞飞云屣，淩空驾铁船。不愁山欲暮，共与水争先。何必寻三峡，还须受一廛。
狮林灵泉
作者：徐宏祖
朝代：明

千穟明珠孰为探，灵源绝顶见灵龛。湛摇松影雪千尺，冷浸梅花月一潭。碧玉眼中丹透液，青莲舌上露成甘。满林不乏人天供，洒作天花润法昙。静里泉流石忽穿，峰头明月斗娟娟。窍通骨节凉生髓，源自头颅玉作涎。只道醍醐天上落，直将沆瀣掌中悬。青衣丹凤寻常事，谁解灵源此更偏。
狮林灵泉·其一
作者：徐宏祖
朝代：明

千穟明珠孰为探，灵源绝顶见灵龛。湛摇松影雪千尺，冷浸梅花月一潭。碧玉眼中丹透液，青莲舌上露成甘。满林不乏人天供，洒作天花润法昙。
狮林灵泉·其二
作者：徐宏祖
朝代：明

静里泉流石忽穿，峰头明月斗娟娟。窍通骨节凉生髓，源自头颅玉作涎。只道醍醐天上落，直将沆瀣掌中悬。青衣丹凤寻常事，谁解灵源此更偏。
补小香山梅花堂诗
作者：徐宏祖
朝代：明

佳迹空山漫记吴，幽人逸兴寄髯苏。种来香雾三千界，削就云根第一株。水月遥分大士供，阴晴递换小山图。片时脱尽尘凡梦，鹤骨森寒对玉壶。幻出烟萝傍玉京，须知片石是三生。春随香草千年艳，人与梅花一样清。混沌凿开云上下，崆峒坐倚月纵横。峰头且莫骑黄鹤，留遍江城铁笛声。
补小香山梅花堂诗·其一
作者：徐宏祖
朝代：明

佳迹空山漫记吴，幽人逸兴寄髯苏。种来香雾三千界，削就云根第一株。水月遥分大士供，阴晴递换小山图。片时脱尽尘凡梦，鹤骨森寒对玉壶。
补小香山梅花堂诗·其二
作者：徐宏祖
朝代：明

幻出烟萝傍玉京，须知片石是三生。春随香草千年艳，人与梅花一样清。混沌凿开云上下，崆峒坐倚月纵横。峰头且莫骑黄鹤，留遍江城铁笛声。
赋得孤云独往还楞伽山中同石斋先生分韵
作者：徐宏祖
朝代：明

秋空净无极，兀兀片云孤。不与风同驶，遥令雨自苏。卷舒如有约，尺寸岂随肤。我欲神相倚，因之径转无。为霾并为电，弥天总是云。谁能绘霄汉，了不作氤氲。捧日开朝霁，飞霞散夕曛。此中无一系，何处著纷纷。出岫何幽独，悠然飏碧空。遥分秋水影，忽度夕阳风。长天不留迹，冷月若为容。归宿应何在，崆峒第一峰。彩霞竟何往，苍狗自徜佯。出没千峰迥，夷犹一壑长。鹜飞难做伴，龙跃岂相忘。不待为霖日，方令天汉章。舒卷有妙理，谁云倦始还。垂天宁幻态，触石岂无关。神远群俱涣，情空迹自闲。始知能体物，造化掌中删。
赋得孤云独往还楞伽山中同石斋先生分韵·其一
作者：徐宏祖
朝代：明

秋空净无极，兀兀片云孤。不与风同驶，遥令雨自苏。卷舒如有约，尺寸岂随肤。我欲神相倚，因之径转无。
赋得孤云独往还楞伽山中同石斋先生分韵·其三
作者：徐宏祖
朝代：明

出岫何幽独，悠然飏碧空。遥分秋水影，忽度夕阳风。长天不留迹，冷月若为容。归宿应何在，崆峒第一峰。
赋得孤云独往还楞伽山中同石斋先生分韵·其二
作者：徐宏祖
朝代：明

为霾并为电，弥天总是云。谁能绘霄汉，了不作氤氲。捧日开朝霁，飞霞散夕曛。此中无一系，何处著纷纷。
赋得孤云独往还楞伽山中同石斋先生分韵·其五
作者：徐宏祖
朝代：明

舒卷有妙理，谁云倦始还。垂天宁幻态，触石岂无关。神远群俱涣，情空迹自闲。始知能体物，造化掌中删。
赋得孤云独往还楞伽山中同石斋先生分韵·其四
作者：徐宏祖
朝代：明

彩霞竟何往，苍狗自徜佯。出没千峰迥，夷犹一壑长。鹜飞难做伴，龙跃岂相忘。不待为霖日，方令天汉章。
醉中漫歌
作者：徐宏祖
朝代：明

吴妃此地将香采，此地遗名遂千载。香魂芳草几悠悠，泡玉连珠为谁在。天留名壤待名人，吾家季兄能采真。九龙万笏掉头过，爱此荒寂之嶙峋。冰雪长盟物外契，烟霞幻出人间世。一斧劈开混沌天，千株忽现崆峒树。绕屋梅花香更清，当窗竹影云俱轻。梅花宜月竹宜雨，一时雅致谁与并。我来恰值阴晴会，晓色空濛夜明媚。雨中移竹月中栽，客与梅花同一醉。不知孰主孰为客，不知是梅还是月。此时香色已俱空，三岛十洲竟谁别。自怜从来汗漫偏，将无失却壶中天。何如向此媚幽独，长抱月明朝紫烟。
题小香山梅花堂诗和雷门兄韵
作者：徐宏祖
朝代：明

结庐当遥岑，爱此山境寂。展开明月光，幻作流霞壁。壁上叠梅花，壁下飞香雪。泠然小有天，洵矣众香国。香留妃子名，花洒明贤笔。名以还山灵，笔以表山骨。幽人物外缘，今古妙吻合。造化已在手，香色俱陈迹。相对两忘言，寒光淩太乙。
鸡山十景 其七 太子玄关
作者：徐宏祖
朝代：明

菡萏亭亭倒影摩，淩空忽透枕中符。崆峒无迹潜翻岛，阆苑有天常在壶。影入循环双窍迥，座归呼吸一身孤。从兹脱尽人间滓，两腋风生骨欲苏。
鸡山十景 其三 雪观
作者：徐宏祖
朝代：明

北辰咫尺玉龙眠，粉碎虚空雪万年。华表不惊辽海鹤，崆峒只对藐姑仙。
鸡山十景 其九 放光瑞影
作者：徐宏祖
朝代：明

灵区回合转祥轮，五色氤氲法界新。透却尘关空即色，翻成宝相影皆真。蜃楼非海谁嘘气，玉镜中天独摄身。转觉一山凡草木，含晖濯影遍精神。
鸡山十景 其二 日观
作者：徐宏祖
朝代：明

天门遥与海门通，夜半车轮透影红。不信下方犹梦寐，反疑忘打五更钟。
鸡山十景 其二 日观
作者：徐宏祖
朝代：明

天门遥与海门通，夜半车轮透影红。不信下方犹梦寐，反疑忘打五更钟。北辰咫尺玉龙眠，粉碎虚空雪万年。华表不惊辽海鹤，崆峒只对藐姑仙。万仞同归一壑沤，银河遥点九天秋。沧桑下届何须问，直已乘车到斗牛。白云本是山中物，南极祥光五色偏。蓦地兜罗成世界，一身却在玉毫巅。
鸡山十景 其五 云观
作者：徐宏祖
朝代：明

白云本是山中物，南极祥光五色偏。蓦地兜罗成世界，一身却在玉毫巅。
鸡山十景 其八 罗汉绝壁
作者：徐宏祖
朝代：明

列景标霞景色酣，莫将枯寂觑云岚。面来绝壁云常定，放出重峦石共参。枝借翠微栖各一，水供香积献分三。藏头换骨形何幻，崖霭层层露法昙。
鸡山十景 其六 华首重门
作者：徐宏祖
朝代：明

巍崖高巩白云端，翠壁苍屏路几盘。重阙春藏天地老，双扉昼扃日星寒。金襕浩劫还依定，锦砌当空孰为攒。何必拈花问迦叶，岩岩直作破颜看。
鸡山十景 其十三 传衣古松
作者：徐宏祖
朝代：明

碧树千寻云影重，淩风老干独朦茸。直将秦帝登封物，常作僧伽护法龙。鳞甲半天猿臂舞，幢幡千队凤毛缝。餐冰饱雪千年炼，还共拈花一笑供。
鸡山十景 其十二 瀑布腾空
作者：徐宏祖
朝代：明

三支东向谁为钥，疋练中悬万壑前。鼎足共瞻鸡在后，涛头忽见马争先。珠玑错落九天影，冰雪翻成双壁喧。我欲倒骑玉龙背，峰头群鹤共翩翩。
鸡山十景 其四 海观
作者：徐宏祖
朝代：明

万仞同归一壑沤，银河遥点九天秋。沧桑下届何须问，直已乘车到斗牛。
鸡山十景 古洞别天两首之一 其十四
作者：徐宏祖
朝代：明
体裁：七言律诗

鸾鹤空山路渺茫，重峦绝处逗云房。何人天外能来往，有洞花间独閟藏。瑶草琼枝开自落，金茎玉乳滴还长。神龙百尺潭时护，不许桃花出夜郎。
鸡山十景 古洞别天两首之二 其十五
作者：徐宏祖
朝代：明
体裁：七言律诗

洞天原不在人寰，三派东边更仰攀。直到万峰穷极处，忽悬双阙窈冥间。碧桃开落门常在，玄鹤纵横路不关。东向蓬莱三万里，片云时去又时还。
鸡山十景 浮屠绾胜两首之一 其十
作者：徐宏祖
朝代：明
体裁：七言律诗

阿育当年愿力雄，万山深处露神功。诸天环向尖皆合，一柱孤撑建正中。胜压鳌峰仙锁钥，光摇鹫岭玉芙蓉。峰头王母如相过，长剑崆峒此又逢。
鸡山十景 浮屠绾胜两首之二 其十一
作者：徐宏祖
朝代：明
体裁：七言律诗

谁将手影布神通，仙掌淩空结构重。震旦名山膺九锡，巽门文笔插双峰。翠微四壁开生面，金粟三天现法容。漫向慈恩誇做赋，滇南此日壮登封。
鸡山十景 绝顶四观 其一
作者：徐宏祖
朝代：明
体裁：七言律诗

芙蓉万仞削中天，抟捥乾坤面面悬。势压东溟日半夜，天连北极雪千年。晴光西洱摇金镜，瑞色南云列绮筵。奇观尽收今古胜，帝庭呼吸独为偏。
鸡山十景·绝顶四观
作者：徐宏祖
朝代：明

芙蓉万仞削中天，抟捥乾坤面面悬。势压东溟日半夜，天连北极雪千年。晴光西洱摇金镜，瑞色南云列绮筵。奇观尽收今古胜，帝庭呼吸独为偏。巍崖高巩白云端，翠壁苍屏路几盘。重阙春藏天地老，双扉昼扃日星寒。金襕浩劫还依定，锦砌当空孰为攒。何必拈花问迦叶，岩岩直作破颜看。菡萏亭亭倒影摩，淩空忽透枕中符。崆峒无迹潜翻岛，阆苑有天常在壶。影入循环双窍迥，座归呼吸一身孤。从兹脱尽人间滓，两腋风生骨欲苏。列景标霞景色酣，莫将枯寂觑云岚。面来绝壁云常定，放出重峦石共参。枝借翠微栖各一，水供香积献分三。藏头换骨形何幻，崖霭层层露法昙。灵区回合转祥轮，五色氤氲法界新。透却尘关空即色，翻成宝相影皆真。蜃楼非海谁嘘气，玉镜中天独摄身。转觉一山凡草木，含晖濯影遍精神。阿育当年愿力雄，万山深处露神功。诸天环向尖皆合，一柱孤撑建正中。胜压鳌峰仙锁钥，光摇鹫岭玉芙蓉。峰头王母如相过，长剑崆峒此又逢。谁将手影布神通，仙掌淩空结构重。震旦名山膺九锡，巽门文笔插双峰。翠微四壁开生面，金粟三天现法容。漫向慈恩誇做赋，滇南此日壮登封。三支东向谁为钥，疋练中悬万壑前。鼎足共瞻鸡在后，涛头忽见马争先。珠玑错落九天影，冰雪翻成双壁喧。我欲倒骑玉龙背，峰头群鹤共翩翩。碧树千寻云影重，淩风老干独朦茸。直将秦帝登封物，常作僧伽护法龙。鳞甲半天猿臂舞，幢幡千队凤毛缝。餐冰饱雪千年炼，还共拈花一笑供。鸾鹤空山路渺茫，重峦绝处逗云房。何人天外能来往，有洞花间独閟藏。瑶草琼枝开自落，金茎玉乳滴还长。神龙百尺潭时护，不许桃花出夜郎。洞天原不在人寰，三派东边更仰攀。直到万峰穷极处，忽悬双阙窈冥间。碧桃开落门常在，玄鹤纵横路不关。东向蓬莱三万里，片云时去又时还。
出塞
作者：徐定夫
朝代：明
体裁：五言律诗

烽火三秋起，天兵万里征。朔风吹劲弩，沙月照团营。钲鼓宵连振，旌旂晓更明。十年腰下剑，从此任横行。
夜坐怀石林茶谷二上人
作者：徐定夫
朝代：明
体裁：古风

林秋万籁集，木叶下高岑。佳人渺何许，月明空此心。夜久河汉没，凉风飘衣襟。徘徊寂无语，幽意托孤琴。引领西岩下，俄闻钟磬音。
宫词
作者：徐定夫
朝代：明
体裁：七言绝句

禁门秋草雨中生，睡醒芙蓉小帐清。几日内庭宣唤少，紫薇花底学吹笙。
忆昔行赠古松将军
作者：徐定夫
朝代：明
体裁：古风

吴堤三月百花残，秣陵归客停征鞍。青山落日意不尽，尊前把袂愁相看。忆昔论诗君独好，相逢何难别草草。海燕还寻故垒飞，天涯只恐音尘杳。白鹭洲边芳草青，凤凰台上云冥冥。风流倘就还乡赋，寄我秦川旧钓汀。
赠大司农毕老公祖
作者：徐宪卿
朝代：明

青域毕夫子，矫矫负灵植。清毓萌水源，秀挺黉山色。初司云间理，继拜爽鸠职。平反照覆盆，凛冽剪荆棘。秦晋多奇竖，囧卿膺内秩。经济固难量，心计尤超轶。再帅东诸侯，海外渡玉粒。关宁挟□温，东江亦足食。六师欢未央，距曲跃唱拍。到处能不朽，秦松与汉柏。八座领留计，休休类无识。目击庾藏空，三疏抒忠赤。劳薪愤懑深，谢客饵芝术。参冲旦晚间，弃掷如遗迹。竹溪六逸堂，可霍忧时疾。大清小清流，聊以资嗽石。奠折补缺手，岂容拥云息。蓝璧竟夕辉，终为良工得。
咏美人雨中观荷
作者：徐小淑
朝代：明
体裁：五言律诗

风破荷阴乱，清流照浅妆。暗香笼彩袖，疏雨拂红裳。叶共罗裙碧，花分腻颊芳。盈盈重回首，莫误逗秋光。
寄怀赵四夫人
作者：徐小淑
朝代：明
体裁：五言律诗

湿雨陇烟暗，凄其故国心。鸟归千嶂寂，花散一帘阴。门静时闻柝，亭閒不厌砧。美人秋色里，望断五湖深。
早春
作者：徐小淑
朝代：明
体裁：古风

狂风扑帘烘云热，妆楼鬓鬟香腻滑。一双碧黛剪春山，五十商弦邀夜月。飞香走玉花散雪，白浦澄江波乱发。素练平空万树齐，野绿丝丝生短发。
桃源咏古随夫赴任云南督学经洞前作
作者：徐小淑
朝代：明
体裁：七言绝句

洞草流香苔色斑，仙人归去佩珊珊。武陵溪上桃花路，岁岁春风燕子还。
烟雨楼
作者：徐小淑
朝代：明
体裁：七言绝句

麦陇春残曲径幽，长堤疏柳系扁舟。香钩玉鲤芳洲月，岸隔花烟在一楼。
赠满妹
作者：徐小淑
朝代：明
体裁：五言律诗

少小贮兰房，蛾蛾拂晓妆。髻鬟轻的素，眉黛巧安黄。宝鸭晨香满，彫檐夕月光。梁园正花发，谁共理明珰。
丙戌夜坐
作者：徐尔谷
朝代：明
体裁：五言律诗

万籁划然起，凄凄中夜声。钟鸣秋在寺，月出雁横城。箫鼓当年梦，琴书此夕情。莫嫌山鬼泣，白首尽佳兵。
赠颜先生
作者：徐尔谷
朝代：明
体裁：七言绝句

萋萋芳草望中迷，落尽棠梨水拍堤。谁向扁舟怜别客，白云相送板桥西。
临江仙·春尽
作者：徐尔铉
朝代：明

春光不奈人烦恼，夜来也动归心。轻纱敲雨湿窗明，风多花有恨，林暗蝶无情。竹杖闲携随径去，斜阳一派松声。茶旗酒阵破愁城，借云邀片月，倩鸟唤新晴。
春园杂兴
作者：徐尔铉
朝代：明
体裁：七言绝句

径拟孤山雪合围，石床留客每依依。穿林小鸟冲花落，带得香来绕座飞。
湖心寺
作者：徐尔铉
朝代：明
体裁：七言律诗

春望葑田绮绣成，红舷浅荡縠纹轻。一声磬响随云远，数曲桥兰贴水平。柳映圆波鱼极乐，塔连残照寺空明。天然独拥诸峰立，酌茗寒潭韵更清。
访法相西上人有作见示次韵酬赠
作者：徐尔铉
朝代：明
体裁：七言律诗

卜筑孤凭绝壁间，静中诗思几曾删。台前归鸟如相识，窗外浮云即等閒。一径野花常到眼，十年清梦不离山。我来共对飞泉下，日落松鸣去复还。
陆瞿弥俞彦直张蓝田冯素生醉月竹西轩怀唐尹季张子念
作者：徐尔铉
朝代：明
体裁：七言律诗

閒中宴笑可相求，水上亭虚恰胜舟。入座月争先后得，侵杯花竞浅深浮。从来酒国难为夜，莫把欢场易送秋。醉倒胡床人莫笑，霜天几作异乡愁。
淮中寄怀姊丈粤桥何计部
作者：徐尚典
朝代：明

宦海参商已十年，怜君龙卧稳林泉。含香每忆堪前席，煮海何如拥算鞭。世路一官牛马走，家山万里鹿蕉悬。相思欲拟归来赋，子舍汾阳簇玳筵。
送金生新婚入太学
作者：徐尚典
朝代：明

风流曾擅少年场，上苑骅骝逐电光。卺合凤箫环佩冷，席分羊石郁金香。漳河去去云烟渺，璧水迟迟日月长。得意看花消息近，泥金应寄陇头芳。
题樊隐君册
作者：徐尚典
朝代：明

扁舟范蠡更谁如，大隐仙城近市居。海宇云山供笑傲，江湖踪迹混樵渔。烧丹未返华阳洞，扫径常过长者车。赢得高眠生圣世，传家不著茂陵书。
敔山双林庵
作者：徐尚德
朝代：明

金镫敛微光，欹枕睡方熟。梦游仙女台，风涛满云谷。手指苍精龙，身骑雪色鹿。烟开石壁青，袖拂松梢绿。仙姬杳无踪，钟晓回梦速。
题樊隐君册
作者：徐尚徽
朝代：明

南阳高士重樊英，入粤扁舟为避名。休遣汉廷纁币至，江湖自分乐浮生。
即事
作者：徐居正
朝代：明

小沼如盘水浅清，菰蒲新发荻芽生。连筒引却前溪水，养得芭蕉听雨声。
古意
作者：徐居正
朝代：明

海底珊瑚高几丈，千年试作千寻网。万牛挽出沧溟深，蛟龙怒号霹雳响。扶桑日浸红涛热，光华照曜黄金阙。季伦本是粗男儿，金椎一击纷如雪。
春日
作者：徐居正
朝代：明

金入垂杨玉谢梅，小池新水碧于苔。春愁春兴谁深浅，燕子不来花未开。
山斋写怀一百韵
作者：徐州牧
朝代：明
体裁：七言排律

独坐山斋有所思，欲将天问少陈词。功名富贵还何物，儒雅风流乃足师。失意未投班仲笔，潜心仍下董生帷。澄怀默悟知虚牝，戢翼深居得守雌。莫问弹冠峨侧注，宁思给墨染隃糜。中郎自爱藏书异，执戟还矜识字奇。鱼目肯容珠里混，豹文漫向管中窥。星精敢谓长庚降，火焰时劳太乙吹。祇羡翻经群玉府，奚怜破产万金资。尊前授简飞醇觥，烛下含毫拂陟釐。独夜挥弦追大雅，韶春剪綵斗芳蕤。多藏扪腹名为笥，有味成言命作卮。海上雕龙誇碣石，邺中绣虎赏临淄。即看入室超廊庑，应许登坛建鼓旂。曾望尼丘穷崒嵂，更游禹穴入逶迤。才情稍得心如锦，岁月俄惊鬓有丝。虚负河清鸣里社，空随海运到天池。终军建节原年少，李广临戎奈数奇。长价辄难逢伯乐，知音容易失钟期。江河岂合行驱毂，霜雪何堪服袗絺。便是荆山仍璧抵，畴云沧海不珠遗。鼓声欲死摧枭将，扇影初寒怆曼姬。跃马未须誇曷鼻，入宫先已妒蛾眉。担簦说士穷愁日，上谒狂生落魄时。碌碌既惭馀子伍，劳劳还厌一官卑。肯将意气怀三恨，兼以文章赋五悲。骨相已知犹土木，姓名何必隶曹司。非缘罢雀书门户，懒为亡羊泣路岐。闭匣埋光犹有锷，处囊脱颖尚留锥。羹藜岂必希牛鼎，悦草还谁饰虎皮。鹊起城巢应不恋，鸿冥缯缴谩相随。鱼梁一任栖扶老，肉食何当比窃脂。元甲泥涂甘曳尾，素鳞涸辙枉扬鬐。乾坤沧海千年变，事业黄粱半晌炊。物态朝三看赋芧，人情格五想行棋。果如彭泽腰难折，定向回溪翅久垂。安分不嗟通籍晚，爱闲犹悔拂衣迟。从渠青眼能为白，奈我方心未可规。厌以绮罗誇北阮，羞将粉黛效西施。居常亢礼时扪膝，率尔谈经一解颐。僻径诛茅聊结屋，荒园插槿且为篱。蓬蒿不为行人剪，藜藋从教到者披。蔬种姜□和蓼蕺，果分橘柚与楂梨。虽无木擅千章利，已有兰成九畹滋。机事三年谁刻楮，土风七月自烹葵。敢思牛马弥山谷，但为鸡豚理栅埘。案列堇荁兼兔貊，杯传醴酪杂醇醨。频斟白乳浮青玉，旋摘黄芽泛绿瓷。不耻鹑衣连敝絮，何求鹤氅覆禅缁。鹿皮冠学幽人制，犊鼻裈随俗子嗤。谷口游行双不借，溪头汲引一军持。渔翁有钓操笭箵，爨妇无谋指扊扅。未论网鱼常得鱮，尽教种豆落为萁。海鸥久逐机心散，山雉惟堪野性宜。为问单车乘白马，宁如斗酒听黄鹂。秋风北渚思公子，春色东园候女夷。竹涧炎蒸还荐爽，石淙冻合早流澌。尘中障面擎方曲，醉里笼头倒接䍦。驯鹤似从辽海返，蹇驴堪并灞桥骑。留情破榻寒温在，乘兴扁舟早晚移。既访经神游�苑，亦从禅伯礼仁祠。多方偶尔谈龙忌，浅术犹然识马医。或向维摩探小品，还从大衍索元机。窃赀未比长卿慢，索米甘同曼倩饥。愧逞舌端能说剑，常思手泽学为箕。违时罢奏三千牍，遣日闲吟百一诗。绝粒游仙真汗漫，挥毫对客总淋漓。飞扬湖海怜豪士，龌龊屠沽鄙市儿。秀发即当观早岁，芳流宁许待来兹。星躔自属真人应，陶铸何言造物私。却怪灵台攘六凿，徒劳闇室骂三尸。遐龄愿附南飞鹤，要路争誇左顾龟。阿堵物求充朽贯，负床人喜足含饴。须知角齿难兼授，翻恐形神愈自疲。虫臂鼠肝谁化者，乌黔鹄浴孰为之。扶摇谩以鹏凌鴳，□踔宁容蚿笑夔。好戒崇高棋莫累，时防盛满器须攲。青门有业辞丹禁，黄石无心慕赤墀。最苦蠹鱼盈敝箧，空乘羸马倦庄馗。盍簪阛阓交情薄，下榻权舆礼意衰。花粲谈天终不信，饼成画地竟何为。操觚纵饱元中味，按剑偏生暗里疑。到得提刀观肯綮，应须鼓箧效支离。升沉不待君平问，凶吉非由季主知。妄想朽株开艳萼，谬言枯骼长丰肌。惜阴彊丐羲和顿，逐日长随夸父驰。藉有锦贉函玉躞，可无绣毂引金羁。荜门自不容冠盖，苔径何烦过履綦。夺席从人登虎观，横经让我拥皋比。落霞稳护当年轸，聚雪珍藏异代蓍。不偶因缘逢狗监，谁誇识悟到鸡碑。依人尚恐穷三匝，出守那堪望一麾。宦事尽输司马善，人言竞说汝南痴。无端党与相吹扇，不爱头颅作抵巇。押阖半生师鬼谷，机锋一日挫神锤。请修健翮为黄鹄，更养灵根发紫芝。朗朗百间应有屋，汪汪万顷岂无陂。雄飞尚自期千里，鼎立休教愧二仪。莫向穷山嗟寂寞，白云明月总堪怡。
宿砖河驿
作者：徐师曾
朝代：明
体裁：五言律诗

渡头风色晴，渔火隔沙明。帆逐暮云落，潮随春水平。长芦昨夜月，甲马旧时营。关隘今无事，稀闻击柝声。
过真如寺
作者：徐广密
朝代：明
体裁：五言律诗

阴萝翳竹房，花发定中香。宝座依龙女，金沙落雁王。寒声出霜磬，馀响入风篁。妙理参圆顿，名言久矣忘。
甲子仲夏登署中楼观海市
作者：徐应元
朝代：明
体裁：古风

有美蓬莱阁，屹然丹山头。高出五云端，俯瞰大海流。坐对三神山，下藏蛟与虬。云气时出没，忽然结为楼。冉冉双城市，鸟隼杂彩斿。见岂山灵发，隐若山灵收。把酒一眺望，因之悟所由。岛云有聚散，世事等蜉蝣。东家铅椠子，篝灯焚膏油。西家羽林儿，跃马试戈矛。一旦受知遇，谈笑致通侯。穷达其何尝，海云一转眸。我生信有缘，家世亦瀛洲。岂其追仙侣，来作蓬岛游。麻姑今何在，所思空悠悠。幻影与浮名，总之任短修。倚栏长啸傲，此外复何求。
峄山·其一
作者：徐应壮
朝代：明
体裁：七言律诗

乘兴峄阳寻胜游，西风拂拂送凉飕。千崖积翠连天碧，万壑云生带雨浮。乱石参差曲径小，晚枝摇曳细花幽。飘然独立天门外，海岱奇观一望收。
峄山·其二
作者：徐应壮
朝代：明
体裁：七言律诗

梵音何处递天风，绀宇珠林紫气笼。松下敲扉惊梦鹤，峰头倚杖识冥鸿。石苔彷佛留秦篆，涧水依稀奏禹桐。欲问兴亡千古事，空城禾黍白芃芃。
将别薇屋上钟况洲先生
作者：徐应寅
朝代：明

薇屋凄凄急暮砧，晚来谁惜伴孤吟。莺声尚忆春三月，雁影忽看秋满林。倚槛有花空着眼，飞觞无酒不开襟。临流别意知多少，夜雨绵绵江水深。
楫溪道中
作者：徐应寅
朝代：明

迟回重迟回，离别天南北。鹧鸪鸣秋山，笑人行不得。路阻意偏长，载道生荆棘。宿鸟恋故林，分飞乖羽翼。穿入丛莽间，令我心独恻。长天苦浮云，不见远山色。所以独徘徊，感物伤时节。
赠蔡宾峰先生
作者：徐应寅
朝代：明

宝安多奇峰，仰止心自快。主翁对之居，群峰似罗拜。排闼送青葱，列帐呈环怪。云来皂盖青，云去元裳解。唯茹商山芝，不吞云梦芥。昂首八柱擎，吐气九霄隘。棨戟导遥临，笔峰卓高迈。何曾问主人，岂复椎椒薤。主翁仁者流，嘉宾浮邱派。宾主日往还，彼此辅僎介。峨峨入孤琴，厌厌陈沆瀣。侑歌咏有台，忘形超色界。但使静相亲，安用言相戒。敬尔岂斯须，千秋应不懈。
送周学博归衡阳
作者：徐应寅
朝代：明

握手临河别，应伤吾道穷。总如璧易玷，始信瑟难工。经阁长连汉，尘途但转蓬。千年庭下草，犹自识春风。
山中杂咏二首·其一
作者：徐应簧
朝代：明
体裁：五言绝句

流水看不厌，况兼溪上山。倚阑终日坐，红叶拥柴关。
山中杂咏二首·其二
作者：徐应簧
朝代：明
体裁：五言绝句

欲访南邻居，遥遥在何处。隔浦见晴沙，江村从此去。
春夜梦吴心渊
作者：徐应簧
朝代：明
体裁：七言绝句

昨夜从君歌竹枝，醒来不记曲中词。徘徊独望西泠岸，正是潮平月落时。
远别
作者：徐应簧
朝代：明
体裁：古风

荒郊微雨歇，一夜生秋草。晓起望行尘，离愁满怀抱。渺渺孤帆影，迢迢万里道。回首故卿心，凭谁共倾倒。人生衣食足，在家贫亦好。荣枯代相嬗，贤圣莫能保。昨日东邻花，今朝净如扫。
瀛洲亭对雨
作者：徐应聘
朝代：明
体裁：五言律诗

秘阁清宵近，兰泉曲沼开。宿烟生暮雨，新水长秋苔。地向蓬莱接，波分太液来。凭轩多爽气，疑在白云隈。
雩祷诗
作者：徐应聘
朝代：明
体裁：五言排律

东皇方按序，灵雨尚愆期。原亩希沾泽，郊坛愿祝釐。明禋牲自洁，斋戒德仍持。六事勤修省，三农免怨咨。气蒸看远峤，苍润应佳时。会见甘霖足，和风拂帝墀。
寄陆纯孙
作者：徐应雷
朝代：明
体裁：古风

神鱼乐深渊，奚必易水浔。威凤集高冈，奚必燕山岑。登台眺大江，苍苍枫树林。眷言怀吾友，忼慨为悲吟。鸿雁日南飞，助我厉商音。悲哉岁将宴，况此天涯心。
峄山
作者：徐庚
朝代：明
体裁：古风

杖策谒虚峰，片玉层层积。何年属五丁，一一天斧劈。夭矫不可名，飞来动吟魄。碎嵌既玲珑，深幽复徒窄。全收岱色青，回带河光白。流珠或喷胸，落宿当人额。上有孤桐根，下有悬钟石。桃花千万树，涧水流深碧。秦封今安在，漠漠白云宅。
□为陈训道立之作
作者：徐庸
朝代：明

碧叶参差引蔓长，秋风子熟满园香。味甘能解行人渴，欲试金刀放玉浆。
丁都护歌
作者：徐庸
朝代：明

彭城千里遥，云阳相接连。客旅互往来，车轮声骈阗。一唱都护歌，悲风起回旋。死者无复生，含哀归九泉。他人不忍闻，何况是所天。
丁阑祠
作者：徐庸
朝代：明

春江绿如染，微风动涟漪。路入和尚港，始见丁阑祠。丁阑古贤人，孝行称无亏。刻木为亲像，奉养犹生时。姓名著简编，至今四海知。我来拜祠下，高风杳难追。回首望吴云，遽起严亲思。
七清图
作者：徐庸
朝代：明

三槐后裔人中英，水木百世传家声。生平有癖爱图画，堂上画图图七清。乔松本是徂徕种，灵□萧萧阴菶菶。五株曾作大夫官，千古秦封藉荣宠。渭川君子非凡材，惯历冰雪超尘埃。枝头结实细如粟，凤凰飞下毛毰毸。梨云不飞寒悄悄，倒挂切闻绿衣鸟。师雄梦里美人来，残醉欲醒天未晓。山矾清吐小白花，玉蕊灿烂真奇葩。唐昌观里旧多种，品题尚记前人誇。洛川风淡波纹滑，佩带金钿响交戛。瞥然一去若惊鸿，只许陈王见罗袜。幽兰九畹澧水湄，深谷隐迹何人知。国香珍重可比德，楚骚载诵成遐思。蕙花娟娟露华冷，琼砌瑶阶月留影。总使深宫玉漏迟，夜香不上黄金鼎。弟兄姊妹心相同，綵笔天然成化工。愿君十袭自贻爱，子孙孙子传无穷。
万木堂为卞公礼作
作者：徐庸
朝代：明

桥梓梗楠及豫章，先公亲手种成行。倡条冶叶青连碧，错节蟠根紫又苍。蕃衍预期存永世，经营深喜建高堂。四檐黛色临书愰，三径清阴护石床。晚节桂花金炫彩，岁寒梅蕊玉生香。苍虬骨瘦烟霞古，白兔毫新月露光。若木至坚同梃柭，灵椿难老并芬芳。金桃缀实留鹦鹉，绿竹成竿引凤凰。南日正迟多耸翠，西风虽早不飞黄。侵来碧落云千朵，隔断红尘地一方。问字客寻杨子宅，赋诗人在杜陵庄。百年灌溉劳心力，几度登临念雨霜。仙鹤影沉秋杳杳，乳乌声断夜茫茫。肯教剪伐伤遗泽，献入明堂作栋梁。
三笑图
作者：徐庸
朝代：明

社里东林远送行，虎溪三笑世留名。远公陶陆非朝士，千载何人识此情。
三香
作者：徐庸
朝代：明

东风三种寂无言，共秉清贞谢世喧。云雨梦消冰雪冷，仙踪谁说武陵源。仙姿曾占百花魁，小白惊鸿又作陪。十二瑶台春宴罢，共乘明月夜深回。绰约仙姿貌十分，弟兄标格更超群。风流自有东君爱，不去阳台作雨云。玉蕊参差间玉葩，银台擎出水仙家。清容不醉人间酒，只向东风吸露华。缟袂绡裳细剪裁，满身香露夜徘徊。洛川流雪罗浮月，尽入唐昌观里来。
三香·其一
作者：徐庸
朝代：明

东风三种寂无言，共秉清贞谢世喧。云雨梦消冰雪冷，仙踪谁说武陵源。
三香·其三
作者：徐庸
朝代：明

绰约仙姿貌十分，弟兄标格更超群。风流自有东君爱，不去阳台作雨云。
三香·其二
作者：徐庸
朝代：明

仙姿曾占百花魁，小白惊鸿又作陪。十二瑶台春宴罢，共乘明月夜深回。
三香·其五
作者：徐庸
朝代：明

缟袂绡裳细剪裁，满身香露夜徘徊。洛川流雪罗浮月，尽入唐昌观里来。
三香·其四
作者：徐庸
朝代：明

玉蕊参差间玉葩，银台擎出水仙家。清容不醉人间酒，只向东风吸露华。
三香图为邓师德作
作者：徐庸
朝代：明

吴天簌簌严霜飞，朔风捲林林叶稀。江郊岁晚断行客，茅屋处处扃柴扉。乾坤造化出太极，生物有意随春辉。罗浮美人玉为骨，洛浦仙子云作衣。樊姬亦是楚宫女，风度脉脉情依依。月明解后喜相遇，佩带绾结垂珠玑。娉婷谁兄复谁弟，涪翁诗句誇精微。东方欲白大星没，相与一笑浑忘归。
上之回
作者：徐庸
朝代：明

上之回，巡尧封。万灵随，群官从。霓旌舞双凤，銮驾纡六龙。祥风卫先后，瑞日开曈昽。愿效华嵩祝，千龄居九重。
上人竹兰石
作者：徐庸
朝代：明

挺挺琅玕傍石坡，丈人君子一尘无。国香亦是清高物，结佩曾供楚大夫。
上留田
作者：徐庸
朝代：明

国风咏歌棠，棣诗上留田。偏其反而尔，未思上留田。有弟有弟亲，所遗上留田。其为兄者乃，若斯上留田。可怜殁后葬，路岐上留田。邻人讽之哀，些词上留田。白杨树底风，凄其上留田。
为王孟南题吕副都把尽瓶中梅
作者：徐庸
朝代：明

玄都观里无尘处，不种夭桃种梅树。并刀分影到君家，一掬清泉胆瓶注。雪香封□苔封遮，相思梦绕玲珑花。天然绛蒂含绿萼，索笑脉脉生春华。苍虬骨瘦蝶须短，低垂斗柄珠玑满。翠禽呼月上金屏，黄鹤叫云来玉管。人间宝玩宁敢符，如意枉击红珊瑚。青瞳两点看不厌，健笔赋诗追老逋。纯阳羽士神仙客，壶中天地谁云窄。多情有学陇头人，凭仗东君寄消息。
为陈叔庄题画次韵
作者：徐庸
朝代：明

青山尽处树边头，一片闲云学水流。爱此紫薇村上景，欲书招隐寄同游。金带横腰幆裹头，荣华迅速等川流。高人独占林泉乐，一片闲心物外游。
为陈叔庄题画次韵·其一
作者：徐庸
朝代：明

青山尽处树边头，一片闲云学水流。爱此紫薇村上景，欲书招隐寄同游。
为陈叔庄题画次韵·其二
作者：徐庸
朝代：明

金带横腰幆裹头，荣华迅速等川流。高人独占林泉乐，一片闲心物外游。
为陈时彦赋女仙图庆寿
作者：徐庸
朝代：明

麻姑原是神仙女，二八娉婷貌无比。瑶台深处巧梳妆，鬓躲绿云飞不起。纤如皎月轻回风，沉鱼落雁还惊鸿。清扬欲拟雪霜白，秾华不藉胭脂红。綵笺芳信传青鸟，宝婺星光烛春晓。骖鸾驾凤到吴门，蟠桃五色赪霞绕。阿母方开玳瑁筵，罘罳宛转浮香烟。玉津细永匏犀齿，食来一颗三千年。
义井
作者：徐庸
朝代：明

石泉浮壁影沉沉，通海能开数十寻。脩绠辘轳朝暮没，济人心在此中深。
义桥
作者：徐庸
朝代：明

神鞭驱石用功多，螮蝀垂形跨海波。老我笑非题柱客，高车驷马看人过。
义槥
作者：徐庸
朝代：明

慱济存心久不违，松函顾与载全归。麦舟事往无人继，此日多君得庶几。
义舟
作者：徐庸
朝代：明

巨舟平压水中天，一挂风帆稳济川。沧海自深入自渡，不教来往费青钱。
乐樵为张叔高作
作者：徐庸
朝代：明

原田每每连清湖，荷□执竿耕钓徒。平生自谓得所乐，所乐虽□非樵夫。梁鸿山深路行曲，留侯之孙驾茅屋。屋头流水泻来清，石砺斧斤樵树木。天风飒飒两鬓寒，绿萝制衣班竹冠。芒鞋不踏尘土径，清风直入秋云端。披星出门带酒倾，施担或时亲汗简。践蛇冲虎只寻常，五十功名心却懒。青松不采独采花，松花酿酒倾流霞。钓徒耕叟喜相道，醉乡乐嘉生春华。识鸟东西朝复暮，眼底光阴肯虚度。幸逢宇宙息干戈，况有儿孙应门户。多君此乐乐最宜，此乐自知人不知。广寒老刚莫相笑，我欲与汝同襟期。
乐清
作者：徐庸
朝代：明

人生天地间，所乐各不同。诗书乐在心，德义乐在躬。羡君独乐清，乐清世稀有。千古方何人，夷齐可为友。松梅绕其居，芝兰满阶除。红尘绝来往，白云长卷舒。钩帘明月生，披襟好风入。最爱九皋禽，徘徊自翔集。
九清图
作者：徐庸
朝代：明

清姿九种惬清欢，松竹梅矾杏蕙兰。翠叶紫囊香小小，仙游不怯早春寒。
二乔图
作者：徐庸
朝代：明

倾城倾国嫁孙周，两朵芙蓉并蒂秋。玉女阴符曾遍读，铜台安得锁春愁。临婚谁说愧英雄，日事兵书最有功。不学分香歌舞态，西陵遥望泣春风。
二乔图·其一
作者：徐庸
朝代：明

倾城倾国嫁孙周，两朵芙蓉并蒂秋。玉女阴符曾遍读，铜台安得锁春愁。
二乔图·其二
作者：徐庸
朝代：明

临婚谁说愧英雄，日事兵书最有功。不学分香歌舞态，西陵遥望泣春风。
二乔观书
作者：徐庸
朝代：明

宫妆初试凭阑干，玉女阴符取次看。教得孙周多妙策，东风一炬走曹瞒。
二马图
作者：徐庸
朝代：明

古来画马称何人，独数曹霸能逼真。贵在画骨不画肉，形相往往多入神。弟子韩干得其化，声价与之略相亚。杜陵诗史为品题，今古传闻作佳话。伟哉二马今有图，追逐霸干□规模。青骢五花斗风彩，日夕饮秣凭奚奴。伯乐一顾空冀北，骥不称力称其德。千金买骏诚可致，按图索骏终难得。以斯言之无不同，意匠所至俱能工。收藏勿以爱马癖，持献好上蓬莱宫。
云壑
作者：徐庸
朝代：明

白云满壑隐人居，闲傍青山自卷舒。霄汉无心不飞去，清阴长护案头书。
云松
作者：徐庸
朝代：明

白云日变化，青松岁峥嵘。爱彼云与松，托此成隐名。天边恒悠悠，岩际还落落。无心却有阴，何幸自槃薄。从龙肯浪传，化龙亦有年。君是云松俦，我歌云松篇。
云樵为陈季昭作
作者：徐庸
朝代：明

吴山有云樵，樵采乐事多。秋金铸为斧，若木求作柯。斩伐声丁丁，云中闻唱歌。略杓横涧溪，负薪出烟萝。胸次饱丘壑，足迹经岩阿。太白称文人，会稽羡翁子。在昔维读书，于今兼画史。圣皇梦良弼，求访心未已。待君写其形，平步拾青紫。何必老山林，孜孜日劳已。
云隐
作者：徐庸
朝代：明

白云山前来，不作山前雨。却度梵王宫，来作高僧侣。高僧本空虚，白云亦容与。澹然成隐名，日夕能相处。变化忘去住，眷恋自寒暑。无心幸托渠，善幻亦从汝。荫覆惟如来，空门久称许。
五亩园十八题为姚举人作
作者：徐庸
朝代：明

芳园带草堂，深广踰千步。花木四时春，云霄多雨露。苍松遮一径，原是栋梁材。月朗风清夜，分明入梦来。涧水流红叶，浑同二月花。武陵多错认，深处有人家。初日照岚霏，一岩云草飞。班班千万点，都上越罗衣。红亭瞰碧流，鱼戏日沉浮。玩此心同乐，方知得自由。白鹿养来驯，春闲卧芳圃。满地落花红，东风夜来雨。一丝生白石，片影落沧波。晓座金鏊背，何曾碍客过。君家书画舫，长压镜中天。泛泛清溪上，人疑海岳仙。花卉四时春，壶觞千日酒。枕籍满身香，醉入无何有。放去逾三岛，归来下九天。绿坡春草细，彷佛似青田。轩居只数椽，一角横池水。城中车马尘，那得来窗几。萧萧环堵室，绝似野人居。作此藏脩□，晨昏称读书。片石□清流，光生即墨侯。临池今有兴，正好试银钩。小墅列楸枰，铮铮落子声。多君无敌手，曾点得先名。竹下开庖所，延宾得所宜。寻鸡供黍馔，不使负幽期。满室暗香浮，梅边列经史。调羹自有时，待结枝头子。玉露滴广庭，登台玩明月。白凤忽飞来，脩□夜翻雪。三尺云根石，七弦焦尾琴。清风生指下，弹出古人心。
五亩园十八题为姚举人作 其七 水云桥
作者：徐庸
朝代：明

一丝生白石，片影落沧波。晓座金鏊背，何曾碍客过。
五亩园十八题为姚举人作 其三 流红涧
作者：徐庸
朝代：明

涧水流红叶，浑同二月花。武陵多错认，深处有人家。
五亩园十八题为姚举人作 其九 醉香馆
作者：徐庸
朝代：明

花卉四时春，壶觞千日酒。枕籍满身香，醉入无何有。
五亩园十八题为姚举人作 其二 一松径
作者：徐庸
朝代：明

苍松遮一径，原是栋梁材。月朗风清夜，分明入梦来。
五亩园十八题为姚举人作 其五 鱼乐亭
作者：徐庸
朝代：明

红亭瞰碧流，鱼戏日沉浮。玩此心同乐，方知得自由。
五亩园十八题为姚举人作 其八 书画舫
作者：徐庸
朝代：明

君家书画舫，长压镜中天。泛泛清溪上，人疑海岳仙。
五亩园十八题为姚举人作 其六 鹿圃堂
作者：徐庸
朝代：明

白鹿养来驯，春闲卧芳圃。满地落花红，东风夜来雨。
五亩园十八题为姚举人作 其十 放鹤坡
作者：徐庸
朝代：明

放去逾三岛，归来下九天。绿坡春草细，彷佛似青田。
五亩园十八题为姚举人作 其十一 一角轩
作者：徐庸
朝代：明

轩居只数椽，一角横池水。城中车马尘，那得来窗几。
五亩园十八题为姚举人作 其十七 玩月台
作者：徐庸
朝代：明

玉露滴广庭，登台玩明月。白凤忽飞来，脩□夜翻雪。
五亩园十八题为姚举人作 其十三 洗砚池
作者：徐庸
朝代：明

片石□清流，光生即墨侯。临池今有兴，正好试银钩。
五亩园十八题为姚举人作 其十二 环堵室
作者：徐庸
朝代：明

萧萧环堵室，绝似野人居。作此藏脩□，晨昏称读书。
五亩园十八题为姚举人作 其十五 竹下厨
作者：徐庸
朝代：明

竹下开庖所，延宾得所宜。寻鸡供黍馔，不使负幽期。
五亩园十八题为姚举人作 其十八 横琴室
作者：徐庸
朝代：明

三尺云根石，七弦焦尾琴。清风生指下，弹出古人心。
五亩园十八题为姚举人作 其十六 梅边屋
作者：徐庸
朝代：明

满室暗香浮，梅边列经史。调羹自有时，待结枝头子。
五亩园十八题为姚举人作 其十四 围棋墅
作者：徐庸
朝代：明

小墅列楸枰，铮铮落子声。多君无敌手，曾点得先名。
五亩园十八题为姚举人作 其四 滴翠岩
作者：徐庸
朝代：明

初日照岚霏，一岩云草飞。班班千万点，都上越罗衣。
五亩园十八题为姚举人作·其一
作者：徐庸
朝代：明

芳园带草堂，深广踰千步。花木四时春，云霄多雨露。
五杂组二首
作者：徐庸
朝代：明

五杂组，织锦图。往复还，东西乌。不获已，年岁徂。五杂组，霞映波。往复还，织锦梭。不获已，戍交河。
五杂组二首·其一
作者：徐庸
朝代：明

五杂组，织锦图。往复还，东西乌。不获已，年岁徂。
五杂组二首·其二
作者：徐庸
朝代：明

五杂组，霞映波。往复还，织锦梭。不获已，戍交河。
仕女图
作者：徐庸
朝代：明

五绒綵剌罗襦绣，膏滑蟠龙玉钗溜。柳腰花脸画蛾眉，练裙六幅湘波皱。金莲钩小不动尘，海棠含露娇芳春。雪肌铅华香欲透，无限伤春愁杀人。萧郎不见空懊恼，镜中只恐朱颜老。
代作家庆图
作者：徐庸
朝代：明

唐虞时世无烽火，九州四海皆安妥。中吴自昔到如今，俗厚风淳民庶夥。君家水木传流芳，仁义广布名昭彰。绵延庆泽天所赐，桥梓挺秀芝兰香。水天新搆□轮奂，学礼学诗童与冠。晨昏又戏老莱衣，六曲屏前影撩乱。太丘孙子亲义孚，即景□作丹青图。儒林歌咏妙声调，连珠叠玉光华敷。我与陈君交最久，别赋长诗为呈丑。人间此乐非偶然，庆贺登堂劝春酒。
代寿诗得韭字
作者：徐庸
朝代：明

邵伯甘棠世稀有，侯寔雪仍继其后。一官不忝旧声华，百里今称贤父母。治民民乐去苛政，恺悌从容德弥厚。平生忠悃萃诸心，到处歌谣出于口。芳春此日遇生申，玳瑁筵开会僚友。东风吹影动炉香，南极分光照杯酒。松椿祝寿拟无算，竹帛垂名期不朽。他时黼黻上虞廷，康宁为服尧时韭。
代送王都司还浙江
作者：徐庸
朝代：明

自古将门应有将，虎头燕额封侯相。功名载入凌烟编，姿颜写作云台像。多君任子传世勋，平生攻武还攻文。三千门下麟凤客，百万阃外貔貅军。犬羊梗化黔黎苦，奉命总戎居督府。钱塘江上晓吹笳，天目山前秋击鼓。金兰契有陈元龙，荆州旧幕今喜逢。从容未久又分别，表章要进蓬莱宫。一麾东返承恩宠，南壮风霜王事重。赠行欲表岁寒情，折得梅花向高陇。梅花折得舍□先，雪香乱飘溪上船。绿衣小鸟啼不歇，美人忽去心悬悬。老我龙钟头已白，无才敢拟平原客。勉赋新诗荐祖筵，一笑樽前醉欢伯。
倦绣图
作者：徐庸
朝代：明

并蒂春花绣未成，一回思想一伤情。停针不语支颐久，人在龙沙万里行。东风庭院柳花香，每到春来怕日长。綵线未拈肠已断，可堪教绣并鸳鸯。
倦绣图·其一
作者：徐庸
朝代：明

并蒂春花绣未成，一回思想一伤情。停针不语支颐久，人在龙沙万里行。
倦绣图·其二
作者：徐庸
朝代：明

东风庭院柳花香，每到春来怕日长。綵线未拈肠已断，可堪教绣并鸳鸯。
倪云林竹为前人作
作者：徐庸
朝代：明

清閟阁中高竹枝，秋云飞动墨淋漓。咏歌□有名公笔，凛凛高风万古驰。
僧
作者：徐庸
朝代：明

名林早出家，踪迹寄烟霞。石鼎香焚篆，山厨饭熟麻。清风翻贝叶，白日照昙花。已绝红尘事，随缘度岁华。
僧画
作者：徐庸
朝代：明

无声图画有声诗，留向禅房几岁时。白鹤未归华表柱，一回披诵一相思。
公无渡河
作者：徐庸
朝代：明

黄河东入海，昼夜流不息。高风忽然来，烟浪迷天色。公乎嗜饮狂以痴，提壶便欲径渡之。妻随止之不可得，竟以溺死堪伤悲。堪伤悲，恨无已，弹罢箜篌还赴水。可怜遗调至今传，尚有哀声惨人耳。
公馀八景 其一 一庭草色
作者：徐庸
朝代：明

茸茸生意悦春华，绿藻闲庭衬落花。几度生金风偃处，官居浑似隐人家。
公馀八景 其七 岁寒黄柏
作者：徐庸
朝代：明

两株黄柏种庭前，六叶离离照简编。任使□天霜与雪，岁寒颜色自怡然。
公馀八景 其三 暑雨鸣荷
作者：徐庸
朝代：明

荷叶满池鸣夏雨，珠玑乱撒翠槃中。郎官侧耳成清听，声比芭蕉竟不同。
公馀八景 其二 三径苔痕
作者：徐庸
朝代：明

三径莓苔雨后青，制来双屐不曾经。寻常只许胎仙踏，□迹俱成隶篆形。
公馀八景 其五 月林清影
作者：徐庸
朝代：明

秋风袅袅露漙漙，月在疏林影在阑。我玩清光坐良夜，嫦娥应恐不禁寒。
公馀八景 其八 雪霁寒梅
作者：徐庸
朝代：明

绛苇青枝□倚墙，六花□□早封香。共知结就累累实，鼎鼐调羹入庙廊。
公馀八景 其六 菊圃幽香
作者：徐庸
朝代：明

黄花菊放晚香幽，万朵金钱买断秋。留取落英供服饵，不教白发上人头。
公馀八景 其四 清风动竹
作者：徐庸
朝代：明

广寒畴昔扳丹桂，茂苑于今种翠筠。长日清风能解愠，新凉分及往来人。
公馀八景·一庭草色
作者：徐庸
朝代：明

茸茸生意悦春华，绿藻闲庭衬落花。几度生金风偃处，官居浑似隐人家。三径莓苔雨后青，制来双屐不曾经。寻常只许胎仙踏，□迹俱成隶篆形。荷叶满池鸣夏雨，珠玑乱撒翠槃中。郎官侧耳成清听，声比芭蕉竟不同。广寒畴昔扳丹桂，茂苑于今种翠筠。长日清风能解愠，新凉分及往来人。秋风袅袅露漙漙，月在疏林影在阑。我玩清光坐良夜，嫦娥应恐不禁寒。黄花菊放晚香幽，万朵金钱买断秋。留取落英供服饵，不教白发上人头。两株黄柏种庭前，六叶离离照简编。任使□天霜与雪，岁寒颜色自怡然。绛苇青枝□倚墙，六花□□早封香。共知结就累累实，鼎鼐调羹入庙廊。
兰江道中
作者：徐庸
朝代：明

群山青连延，乱石白琐碎。断岸自为滩，深潭或成汇。鱼虾清易数，崖磴高可畏。客子一经过，愁心恍如醉。
兰溪县
作者：徐庸
朝代：明

群山瞰兰江，临流见城郭。薄暮乱啼鸦，远近舟？泊。鸡大日相闻，风土殊不恶。县邑无苛政，居民亦云乐。我来未遍游，登岸且盘薄。买得瓮头春，还舟慰寥落。
兰溪县
作者：徐庸
朝代：明
体裁：古风

群山瞰兰江，临流见城郭。薄暮乱啼鸦，远近舟�泊。鸡大日相闻，风土殊不恶。县邑无苛政，居民亦云乐。我来未遍游，登岸且盘薄。买得瓮头春，还舟慰寥落。
兰溪道中
作者：徐庸
朝代：明

清滩势峨峨，长船走其下。乱石高低象，奔流快如马。行迟空屈指，侯浅才及踝。客路多？巇，忧怀讵堪写。
兰溪道中
作者：徐庸
朝代：明
体裁：古风

清滩势峨峨，长船走其下。乱石高低象，奔流快如马。行迟空屈指，侯浅才及踝。客路多�巇，忧怀讵堪写。
关山月
作者：徐庸
朝代：明

将士年年老，姮娥夜夜愁。一轮天际月，万里塞边秋。丹桂知谁种，清光每自流。安能分鉴影，来照大刀头。
关山行役图
作者：徐庸
朝代：明

不将足迹践天涯，五十馀年只在家。莫说关山行役苦，看图犹自起咨嗟。
冯家女
作者：徐庸
朝代：明

冯家有女颜如花，二八纳入将军家。专房宠爱日屡加，岂料众妾怀奸邪。一朝绞死称缢死，毒手欺凌乃如此。至君听信不得志，抱恨长为厕中鬼。
凭栏
作者：徐庸
朝代：明

岸芷汀兰远近香，水边亭馆夏风凉。凭栏吟望天无际，几□春山在夕阳。
刘约之进士却金图
作者：徐庸
朝代：明

刘君抱奇志，凤鸟无凡翮。五色上著文，千仞下览德。少年登进士，金闺喜通籍。琼林醉春酒，花压帽檐侧。一朝捧丹诏，列群布恩泽。公馆屡却金，方寸不图得。黄堂写图画，吟坛侑诗什。江右传高声，□名感扬溢。而翁少詹事，传家守清白。吴下与□中，方驾钟前迹。
刘阮天台图
作者：徐庸
朝代：明

白云苍霭迷行路，水复山重不知处。行过涧谷有人家，忽见东风万桃树。芳香艳态娱青春，花开得遇娉婷人。五铢衣薄捲烟雾，笑语便觉情相亲。神仙虽遇终离别，千古佳名自传说。天台山水至今存，桃源望断空明月。
十尾神龟寿人
作者：徐庸
朝代：明

龟为四灵一，玉色体抱玄。甲类寔推长，十尾逾千年。禹昔治洪水，嘉运启自天。洛水负书出，阴阳备其传。至宝数存九，神功孰敢先。至今衍生息，质同金石坚。王君遇初度，捧献登华筵。愿言致永寿，侑之以诗篇。
半窗风雨图为顾叔明作
作者：徐庸
朝代：明

夏君仲昭生名邦，人品卓绝世少双。青年姓氏题虎榜，文思浩荡流清江。凤凰池上膺宠遇，手握巨笔如长杠。吴门叔明最莫逆，相过往往开酒缸。对床谈笑到深夜，琅玕写赠挑银釭。乾坤模糊势挥霍，风雨忽惊来半窗。关山铁骑走高下，戈戟戛击声春撞。洞庭何处动金奏，碧落一时飞翠幢。湘灵鼓瑟调莫续，阿香送车怒未降。馀墨淋漓歇不洒，似憩寂静仍纷咙。效颦多士虽用意，声价正同珉与矼。斯图披玩豁老眼，手足舞蹈心已愯。咏题安得有李杜，勉成鄙语真为憃。
华山畿
作者：徐庸
朝代：明

华山畿，停犊车，生前奇遇卖酒家。棺开棺开慎勿乖，与郎去来事始谐。
又画
作者：徐庸
朝代：明

山雨初晴虎迹多，渡头倚日奈愁何。急呼渔艇求相济，彼岸无遥亦易过。
友竹为华守诚作
作者：徐庸
朝代：明

纷纷世上多交友，黄金不多交不久。朝为胶漆暮参商，正以雨云番覆手。人心不古可奈何，只有此君情最多。霜馀永保颜色在，风前又觉声音□。钓帘坐对怡双目，标格萧然美如玉。羊仲仇仲招不来，迹断红尘清可掬。忘年既久各任真，碧筒酒满沽青春。醉中击节咏淇澳，彷佛潇湘逢故人。
双松图为吴思政作
作者：徐庸
朝代：明

双松嵘峥不计春，拾子并种经先秦。大成合抱占厚地，高出众类凌秋旻。枝柯如玉又如铁，香叶自老苍皮皴。虬龙势走翠阴重，不剪不伐卫有神。脂为茯苓变琥珀，济物共誇稀世珍。摘花酿酒殊有味，满饮入口存天真。荣封岂独大夫贵，腹上梦生闻古人。十八三公著青史，千载一见犹凤麟。冰霜何妨历已久，雨露却喜沾来新。庙堂梁栋虽待用，长生准拟同庄椿。
右军临池图
作者：徐庸
朝代：明

鼠须微纸写蝇头，一幅千金不易求。往事偶传图画里，至今犹想晋风流。
君马黄
作者：徐庸
朝代：明

君马黄，我马赤。君马紫丝缰，我马黄金勒。两马驰骋长安陌，相逢宛若曾相识。公子王孙天上客，玉鞭指点分南北。善和坊里多青楼，不知今夜谁家留。
君马黄
作者：徐庸
朝代：明

君马黄，我马赤。
君马紫丝缰，我马黄金勒。
两马驰骋长安陌，相逢宛若曾相识。
公子王孙天上客，玉鞭指点分南北。
善和坊里多青楼，不知今夜谁家笛。
听琴为华守诚题
作者：徐庸
朝代：明

峄阳梧桐稀世材，高冈昔日曾培栽。生成合抱矗霄汉，凤凰两两长飞来。何人借到吴罡斧，一挥斫下老蛟股。半空影落神鬼惊，霹雳声摧藓苔古。苍皮剥落脂流香，肤缕瑩洁同雪霜。工师遂尔按绳墨，斲削上圆并下方。斯琴制□诚难得，自古到今岁千百。龙池□腹倍清润，玉轸金徽更光泽。锡山华君能赏音，收买不惜囊中金。风清月明自弹弄，雅调洗涤尘凡心。一声两声儿女语，落絮浮云行复止。三声四声愈可听，碧涧琅琅泻流水。五声六声声渐高，梅花三弄鹤九皋。金壶断续滴更漏，玉佩丁东趍早朝。曲终香冷天将曙，乌鸟惊飞起庭树。缄封华卷到东溪，徵我长吟听琴句。伯牙绝艺称当时，善听亦有钟子期。□师精妙犹入悟，昌黎韩子酬声诗。多君独步超前后，藉甚佳名播人口。漫挥綵笔赋歌章，老去无才搔白首。
听琴为华守诚题
作者：徐庸
朝代：明
体裁：古风

峄阳梧桐稀世材，高冈昔日曾培栽。生成合抱矗霄汉，凤凰两两长飞来。何人借到吴罡斧，一挥斫下老蛟股。半空影落神鬼惊，霹雳声摧藓苔古。苍皮剥落脂流香，肤缕莹洁同雪霜。工师遂尔按绳墨，斲削上圆并下方。斯琴制□诚难得，自古到今岁千百。龙池□腹倍清润，玉轸金徽更光泽。锡山华君能赏音，收买不惜囊中金。风清月明自弹弄，雅调洗涤尘凡心。一声两声儿女语，落絮浮云行复止。三声四声愈可听，碧涧琅琅泻流水。五声六声声渐高，梅花三弄鹤九皋。金壶断续滴更漏，玉佩丁东趍早朝。曲终香冷天将曙，乌鸟惊飞起庭树。缄封华卷到东溪，徵我长吟听琴句。伯牙绝艺称当时，善听亦有钟子期。□师精妙犹入悟，昌黎韩子酬声诗。多君独步超前后，藉甚佳名播人口。漫挥綵笔赋歌章，老去无才搔白首。
吴孝春大尹游灵岩和韵
作者：徐庸
朝代：明

不辞行路远，访旧到吴门。健步登临惬，知心道谊存。风回林影动，雨霁涧声喧。更觅栖禅老，三生石上论。路转青山近，桥横碧涧临。鸟啼真有意，云出自无心。麦熟致秋爽，树蕃生午阴。胜游多雅兴，都付短长吟。
吴孝春大尹游灵岩和韵·其一
作者：徐庸
朝代：明

不辞行路远，访旧到吴门。健步登临惬，知心道谊存。风回林影动，雨霁涧声喧。更觅栖禅老，三生石上论。
吴孝春大尹游灵岩和韵·其二
作者：徐庸
朝代：明

路转青山近，桥横碧涧临。鸟啼真有意，云出自无心。麦熟致秋爽，树蕃生午阴。胜游多雅兴，都付短长吟。
吴淞秋色图为沈汝祯题
作者：徐庸
朝代：明

有元高士张可观，二十八宿胸中蟠。平生画墨乃馀事，适兴往往凭毫端。鹅溪绢素霜雪白，却向松陵写秋色。中秋院落桂花黄，九月岩崖枫叶赤。旅雁初来客燕归，渚莼香美鲈鱼肥。轻舟短棹玩风景，鸂鸟鸳鸯相间飞。阑干跨水桥梁小，白板平铺度昏晓。何处渔家晒网来，斜阳未没烟云杳。时际重熙世太平，一时人物劳经营。隐侯孙子求诗声，老我载披双眼明。
吴钩行
作者：徐庸
朝代：明

吴人杀二子，以血衅吴钩。吴钩虽有灵，吴王何用求。父子恩既断，君臣义难保。不如佩仁义，防身到终老。
和夏醉庵昆陵夜泊
作者：徐庸
朝代：明

萍踪□旧雨，人物吊遗风。綵笔书初就，青樽酒未穷。中年双鬓短，小港一舟通。正是相思处，孤村远寺钟。
和曾大尹去思十咏 其一 嵇山甘棠
作者：徐庸
朝代：明

甘棠阴接会嵇山，歌颂声传百里间。仁政不须誇召伯，清风千古得追攀。
和曾大尹去思十咏 其七 玉笋笼烟
作者：徐庸
朝代：明

天然漠漠有依依，散作寒光锁翠微。斜日晚来休拄笏，帝庭看傍衮龙飞。
和曾大尹去思十咏 其三 耶溪
作者：徐庸
朝代：明

耶溪水似别情深，倚棹中流照寸心。款乃一声歌未了，又来吴渚起清音。
和曾大尹去思十咏 其九 石帆杨月
作者：徐庸
朝代：明

月样黄金作浪纹，白莲浮影夜初分。流辉立下钱清渡，踪迹当追旧使君。
和曾大尹去思十咏 其二 越台柳色
作者：徐庸
朝代：明

东风吹暖越台春，杨柳依依嫩曲尘。雨露有恩原不细，枝条全被发生仁。
和曾大尹去思十咏 其八 禹穴瞻云
作者：徐庸
朝代：明

云出青山禹穴空，天南飞处逐清风。贮看移向金銮上，便入氤氲五色中。
和曾大尹去思十咏 其六 云门驻目
作者：徐庸
朝代：明

山绕云门古寺开，郎官祈祷昔曾来。诗成走笔题岩石，不下当年老杜才。
和曾大尹去思十咏 其十 娥江听雨
作者：徐庸
朝代：明

布谷声中送雨声，劝农时节看农耕。推蓬正在娥江上，沛泽均沾万物生。
和曾大尹去思十咏 其四 镜水凭楼
作者：徐庸
朝代：明

卧辙扶辕不可留，思君重上夕阳楼。镜湖有水过天阔，澄彻同为一片秋。
和曾大尹去思十咏·嵇山甘棠
作者：徐庸
朝代：明

甘棠阴接会嵇山，歌颂声传百里间。仁政不须誇召伯，清风千古得追攀。东风吹暖越台春，杨柳依依嫩曲尘。雨露有恩原不细，枝条全被发生仁。耶溪水似别情深，倚棹中流照寸心。款乃一声歌未了，又来吴渚起清音。卧辙扶辕不可留，思君重上夕阳楼。镜湖有水过天阔，澄彻同为一片秋。晴峰万仞插青□，日照芙蓉宿翳消。判笔不摇真可拟，至今民□想高标。山绕云门古寺开，郎官祈祷昔曾来。诗成走笔题岩石，不下当年老杜才。天然漠漠有依依，散作寒光锁翠微。斜日晚来休拄笏，帝庭看傍衮龙飞。云出青山禹穴空，天南飞处逐清风。贮看移向金銮上，便入氤氲五色中。月样黄金作浪纹，白莲浮影夜初分。流辉立下钱清渡，踪迹当追旧使君。布谷声中送雨声，劝农时节看农耕。推蓬正在娥江上，沛泽均沾万物生。
和杜东原
作者：徐庸
朝代：明

阿姊连年病，今年病始安。已无身痛苦，惟有步行难。冬■红炉煖，春庭綵服欢。夫君同寿考，百岁喜团栾。一从嫔魏氏，俄到古希春。夫妇相将老，儿孙有十人。平时清德在，此日白头新。小弟□□□，何妨煮粥频。大母保孤姿，慈节苦□持。膝前七岁女，怀裹未□儿。谁道有今日，都言胜昔时。每回论往事，悲喜泪交颐。五十年来事，浑如昨日同。传方由孟母，配德遇梁鸿。兰芷烟光绿，桑榆日影红。少郎新领职，分教浙江东。
和杜东原·其一
作者：徐庸
朝代：明

阿姊连年病，今年病始安。已无身痛苦，惟有步行难。冬■红炉煖，春庭綵服欢。夫君同寿考，百岁喜团栾。
和杜东原·其三
作者：徐庸
朝代：明

大母保孤姿，慈节苦□持。膝前七岁女，怀裹未□儿。谁道有今日，都言胜昔时。每回论往事，悲喜泪交颐。
和杜东原·其二
作者：徐庸
朝代：明

一从嫔魏氏，俄到古希春。夫妇相将老，儿孙有十人。平时清德在，此日白头新。小弟□□□，何妨煮粥频。
和杜东原·其四
作者：徐庸
朝代：明

五十年来事，浑如昨日同。传方由孟母，配德遇梁鸿。兰芷烟光绿，桑榆日影红。少郎新领职，分教浙江东。
和杜东原怀女兄
作者：徐庸
朝代：明

白发同胞姊，吟诗屡问安。一贤今见少，多寿古称难。椿树生清荫，萱花吐合欢。儿孙隆盛日，百岁享团栾。羡尔东原老，停云寄早春。门楣惟有姊，亲爱更无人。梦寐相思久，词章月露新。贤甥俱似舅，歌咏日频频。慈亲早岁嫠，籍姊为扶持。自昔同无父，于今各有儿。方当康健日，又际太平时。綵服蹁跹舞，高堂称养颐。姊弟形虽异，天伦义自同。论亲为骨肉，传信托鳞鸿。竹叶浮春绿，灯花落夜红。新阳生喜庆，称贺到城东。
和杜东原怀女兄·其一
作者：徐庸
朝代：明

白发同胞姊，吟诗屡问安。一贤今见少，多寿古称难。椿树生清荫，萱花吐合欢。儿孙隆盛日，百岁享团栾。
和杜东原怀女兄·其三
作者：徐庸
朝代：明

慈亲早岁嫠，籍姊为扶持。自昔同无父，于今各有儿。方当康健日，又际太平时。綵服蹁跹舞，高堂称养颐。
和杜东原怀女兄·其二
作者：徐庸
朝代：明

羡尔东原老，停云寄早春。门楣惟有姊，亲爱更无人。梦寐相思久，词章月露新。贤甥俱似舅，歌咏日频频。
和杜东原怀女兄·其四
作者：徐庸
朝代：明

姊弟形虽异，天伦义自同。论亲为骨肉，传信托鳞鸿。竹叶浮春绿，灯花落夜红。新阳生喜庆，称贺到城东。
和逃虚子三香诗
作者：徐庸
朝代：明

罗浮仙子肤如霜，洛妃樊姬年正芳。瑶台宴集偶相会，欲笑未笑清浮香。缟袂飘飘舞春雪，凌波浅印双钩月。梨云帐底梦初惊，玉笛楼头声未绝。仙山琪花伴瑶草，物外青青自能保。细看风韵不相亚，一咏一吟消热恼。高标莫使俗士知，摩娑老眼心怡怡。逃虚老人有珠玉，珍重不减涪翁诗。
和钱未斋所寄续赋榴子诗
作者：徐庸
朝代：明

大钧生物有奇功，润泽吹嘘雨又风。榴子桂花今古事，一枝要比五枝红。
和门字韵呈娱
作者：徐庸
朝代：明

荣辱升沉岂足论，自穷经史在朝昏。老夫肯负平生学，献策定登金马门。
和靖观梅便面为吴德明作
作者：徐庸
朝代：明

湖上观梅白玉英，与花曾结岁寒盟。花边要把琴三弄，琴里声非笛里声。
唐姬饮酒歌
作者：徐庸
朝代：明

千里草青歌未歇，宫中置酒伤离别。唐姬起舞漫悲辛，当时何不樽前决。主忧臣辱自古云，结发况是椒房亲。九原此去秋复春，末路要思虞美人。
唐贤妇
作者：徐庸
朝代：明

列女书青史，于今岂曰无。自闻贤妇行，能与古人符。不妒能留妾，宜家每相夫。高风生邑里，扬播满中吴。
嗟来行
作者：徐庸
朝代：明

齐饥谷不熟，民庶俱有灾。黔敖富家翁，设粥呼嗟来。有士贸贸行，听此以为耻。谢之复不食，终焉至乎死。淮阴昔在陈，漂母哀王孙。丈夫贵立功，小故何足论。
四皓图
作者：徐庸
朝代：明

嬴氏乖世道，四海焚诗书。生民履涂炭，有若沸鼎鱼。繄昔黄绮俦，避时能保躯。商岩遂隐遁，足迹辞郊墟。独夫既失鹿，炎精日光辉。山河百二间，帝德称无虚。云何蔽情欲，易子由爱姬。良臣岂无诛，回天力难施。而翁亦何人，足能安汉储。辅相成羽翼，去来从卷舒。乾坤几秋风，吹老山中芝。遗踪不可求，披图起遐思。
坦斋
作者：徐庸
朝代：明

多君吴下彦，坦坦在斋居。足□无颠退，心夷得晏如。大行从屈曲，蜀道自崎岖。心地□平稳，从兹乐有馀。
墨菊二首
作者：徐庸
朝代：明

不带东篱正色黄，却将标格染玄霜。明朝相见休惊讶，文彩犹存月露光。占断清秋胜早春，清容别是一花神。月华星彩虽多意，不似陈玄为写真。
墨菊二首·其一
作者：徐庸
朝代：明

不带东篱正色黄，却将标格染玄霜。明朝相见休惊讶，文彩犹存月露光。
墨菊二首·其二
作者：徐庸
朝代：明

占断清秋胜早春，清容别是一花神。月华星彩虽多意，不似陈玄为写真。
夏太卿写竹林书屋
作者：徐庸
朝代：明

太卿手把如椽笔，写竹完同萧协律。淇园彷佛带湘川，万本琅玕出胸臆。绿云深处藏数楹，一方斸破莓苔碧。牙签五色影撩乱，千卷经书此中积。堆床充栋间青黄，要把工夫分寸惜。金刀有待斫长竿，去作沧溟钓鳌客。
大堤曲
作者：徐庸
朝代：明

汉水绕大堤，襄阳古城郭。青楼多美妓，纤手调弦索。暖雾散香尘，春风动帘箔。安得多情人，寻常共游乐。
天顺改元诗和陈士英韵
作者：徐庸
朝代：明

东风淡荡吹纬萧，轻煖迎簇□□朝。草堂无人慰岑寂，坐看碧云横九霄。玉京使者乘传至，金鸡放赦天恩饶。黄童白叟尽欢贺，官路蹴踏重尘飘。郡城文武走迎候，宝鞍金勒青骢骄。圣明天子再当朝，图治垂衣犹舜尧。万亿黔黎歌颂作，百二山河氛祲销。将军武勇烽火息，宰相燮理阴阳调。从兹林野无遗贤，桂花浪笑淮山招。嗟余年老何足云，但好赋诗诗满瓢。笔耕虽微可糊口，经营抵用谋渔樵。藏脩有意在守拙，避俗无心为解嘲。百年身享太平世，古道可行谁谓遥。此乡盘薄总乐土，于壤试和康衢谣。
失题 其一 画檐花影
作者：徐庸
朝代：明

东风亭馆散香埃，秾杏夭桃几树开。丽日转高花有影，分明移上画帘来。
失题 其七 梅边听鹤
作者：徐庸
朝代：明

声透梨云彻九天，古梅花底置胎仙。清风彷佛孤山下，处士诗成夜未眠。
失题 其三 芙蓉
作者：徐庸
朝代：明

万朵芙蓉绿渚滨，露香清照水粼粼。锦云深处鸳鸯宿，秋色浑如富贵春。
失题 其二 入座山光
作者：徐庸
朝代：明

缃帘一幅捲秋晴，数点峰峦入座清。浓淡自然分远近，天然图画在围屏。
失题 其五 南风琴韵
作者：徐庸
朝代：明

处世长希太古心，南风一曲五弦琴。红尘消昼清如水，林下何人为赏音。
失题 其八 竹下围棋
作者：徐庸
朝代：明

清风凉入芰荷衣，竹下围棋苦用机。剥啄几声敲不已，綵鸾惊起出林飞。
失题 其六 夜月壶觞
作者：徐庸
朝代：明

丹桂花开几度新，壶觞对月倒青春。醉来欲劝嫦娥饮，愿乞玄霜济世人。
失题 其四 菡萏芳塘
作者：徐庸
朝代：明

綵云千片护芳塘，玩赏时来泛酒觞。醉唤美人歌一曲，数茎折取玉纤长。
失题·画檐花影
作者：徐庸
朝代：明

东风亭馆散香埃，秾杏夭桃几树开。丽日转高花有影，分明移上画帘来。缃帘一幅捲秋晴，数点峰峦入座清。浓淡自然分远近，天然图画在围屏。万朵芙蓉绿渚滨，露香清照水粼粼。锦云深处鸳鸯宿，秋色浑如富贵春。綵云千片护芳塘，玩赏时来泛酒觞。醉唤美人歌一曲，数茎折取玉纤长。处世长希太古心，南风一曲五弦琴。红尘消昼清如水，林下何人为赏音。丹桂花开几度新，壶觞对月倒青春。醉来欲劝嫦娥饮，愿乞玄霜济世人。声透梨云彻九天，古梅花底置胎仙。清风彷佛孤山下，处士诗成夜未眠。清风凉入芰荷衣，竹下围棋苦用机。剥啄几声敲不已，綵鸾惊起出林飞。
女仙图庆韩伯尚母安人寿
作者：徐庸
朝代：明

瑶池阿母神仙媪，道气自然不知老。蝉鬓轻非翠钿饰，蛾眉淡谢青螺扫。西方莅位名独尊，岂若十洲与三岛。青烟茫茫九州路，下望人间玉山小。缤纷绛节来万从，摇曳金辗彩云绕。嫩寒不到六铢衣，乾坤几度扶桑晓。韩母安人禀仙骨，玉洁冰清世之宝。兹逢良月初度辰，庆寿重来先青鸟。堂前无树并芝兰，海上珊瑚间瑶草。千龄不独献蟠桃，金盘更有如□□。
如意花诗为杜东原赋
作者：徐庸
朝代：明

少陵孙子余朋游，高堂有母非凡俦。苍颜皓首登七帙，此心皎洁冰壶秋。玉盆种花花迥异，开从夏至逾冬至。母心愉悦花正繁，锡以佳名号如意。青枝翠叶相低昂，风霜不摧雨露香。盈盈笑脸致和气，金芝瑶草徒为祥。诗人赋咏能徵美，忘忧一种真堪拟。以今视昔后视今，百世相传自兹始。晨昏宝养心无违，爱彼贞洁能芳菲。世家种德非一载，百年愿报三春辉。
妾薄命
作者：徐庸
朝代：明

妾薄命，自古然。人心多改移，终始难保全。金屋启春朝，长门闭秋夕。虽能买词赋，于事竟何益。请君囊中琴，弹我白头吟。宁辞十指劳，但欲感君心。
姚公远草屋诗
作者：徐庸
朝代：明

姚公系出姚武功，关中衍派来吴中。读书积学不求仕，清门千载传儒风。阖闾城西营草屋，曲径幽蹊绕花竹。六尺疏帘捲纬萧，宝炉况水腾芬馥。绰楔旌褒节义家，白头老祖擅声华。乘龙婿得人如玉，祝寿仙□枣似瓜。居安只此心恒乐，诗酒赓歌恣盘薄。三寿频跻定有期，从容莫道今非昨。
子夜吴歌四首
作者：徐庸
朝代：明

曲词歌子夜，歌内有商音。蛩响月当户，鸟鸣风满林。征衣未曾寄，边塞又秋深。越来溪左右，两岸种荷花。六月吴姬采，分明似若耶。鸳鸯随画舫，日暮始还家。泽国芙蓉吐，林园络纬鸣。十分涵夜色，一片起秋声。处处催刀尺，偏教懒妇惊。草露三秋冷，蘋风午夜凉。屏开云母白，衣试郁金香。塞北无来信，相思几断肠。
子夜吴歌四首·其一
作者：徐庸
朝代：明

曲词歌子夜，歌内有商音。蛩响月当户，鸟鸣风满林。征衣未曾寄，边塞又秋深。
子夜吴歌四首·其三
作者：徐庸
朝代：明

泽国芙蓉吐，林园络纬鸣。十分涵夜色，一片起秋声。处处催刀尺，偏教懒妇惊。
子夜吴歌四首·其二
作者：徐庸
朝代：明

越来溪左右，两岸种荷花。六月吴姬采，分明似若耶。鸳鸯随画舫，日暮始还家。
子夜吴歌四首·其四
作者：徐庸
朝代：明

草露三秋冷，蘋风午夜凉。屏开云母白，衣试郁金香。塞北无来信，相思几断肠。
子夜曲
作者：徐庸
朝代：明

苏台新柳金婆娑，西山塞蘸西江波。台端女儿春思多，镜中巧蹙双青蛾。凤衾香残鸳梦促，瘦损腰肢无一束。花开花落向琐窗，芳春速去多匆忙。郎归不功果何似，肠断飞来双燕子。
存德堂为包山徐以同赋
作者：徐庸
朝代：明

巨区湖上包山阳，四皓昔曾居此乡。南州高士旧家世，经营甲第崇门墙。静轩令子当年少，桥梓阴森全克肖。炎刘宰相重传经，大易家人称跨灶。富堪润屋德润身，存德扁堂资日新。金庭玉柱形胜地，比屋自兹风俗淳。即名取义孰云偶，要铭诸心味诸口。脩省无过慎始终，光华肯使生尘垢。五常天赋无烦偏，不待外求皆自然。爱亲敬兄信朋友，学者固当希圣贤。舜日尧天□致治，斯世斯民幸遭际。铁划银钩好玩辞，后世存存期勿替。
孤云诗为玉殿赋
作者：徐庸
朝代：明

石立中庭形坎坷，肤寸渐生云一朵。如车如盖白纷纷，六曲屏前长伴我。清风吹动最宜玩，赤日遮来亦堪坐。轻连香篆作悠扬，半倚竹枝随婀娜。红尘迥□市廛路，炼药窗扉籍封锁。有时变化为甘霖，泽及苗禾又花果。从龙无意远飞去，隐豹有心宁不可。仙衣欲制劳剪裁，熨贴须教到平妥。休笼月殿致生嫌，自扫星坛宁敢惰。夜深要礼玉宸君，氤氲气接沉檀火。
宝剑篇
作者：徐庸
朝代：明

双龙宝剑千金直，芙蓉光芒雪花白。横行曾斩月支头，腥血尚凝今几秋。晴虹入夜贯牛斗，虎豹遁逃魑魅走。我欲赠人人莫疑，他年挂树将奚为。
寿周巽发
作者：徐庸
朝代：明

濂溪本一水，分派来吴门。汪洋千载间，鼻祖又耳孙。多君振先烈，诗书久燖温。上□孔孟心，下究性理根。文章一挥洒，日露先吐吞。清风忽播扬，声名满乾坤。兹登古稀年，体健目不昏。仲春遇华诞，设燕开酒樽。淑景致和气，馨香送兰荪。宾朋共称贺，词正道谊存。人生岂偶然，总沐上帝恩。期颐享遐算，仁寿见鲁论。
寿得洞字
作者：徐庸
朝代：明

顾君人中英，为瑞若麟凤。早年隐丘樊，读书□登用。乡闾推右族，名拟泰山重。□赋董万石，才望久服□。晚节志弥坚，确处不妄动。襟悰碧海阔，心境玉壶冻。□霜□满颠，一任羲车送。初辰值良月，宾友献歌颂。高堂启琼筵，绿酒泻银瓮。从兹冀求寿，得与钱铿共。游戏八龙间，未许还仙洞。
寿得玉字
作者：徐庸
朝代：明

梅舍顾君诚右族，六旬享有康宁福。堂前甘旨□敬奉，庭下芝兰吐芬馥。碧落初生老人见，瑶池又报蟠桃熟。驾鹤仙来祝寿龄，尊前一笑颜如玉。
寿星
作者：徐庸
朝代：明

烱烱方瞳两点青，位高南极老人星。三光有象名长在，相与乾坤等寿龄。
寿李主簿
作者：徐庸
朝代：明

李侯阀阅西江族，钟秀乾坤间气生。舜日尧天欣际遇，圣经贤传总研精。岂惟出类超乡社，又复观光上帝京。禁阙从容通拜谒，琴堂赞佐沐恩荣。下车名姓如山重，率物襟怀似水清。□□已迎先达意，咨嗟还感下民情。日逢华诞延寮寀，节届新阳乐太平。玳瑁设铺添喜庆，冈陵颂祝载酬赓。酒波潋滟开银瓮，曲调参差按玉笙。卿月满轮频照烛，寿星一点倍光明。庙廊登进诚容易，铜狄摩挲在老成。乌兔自忙身永健，谋猷黼黻到公卿。
寿梅图
作者：徐庸
朝代：明

梅谷上人居白莲，画梅早得花光传。綵毫神妙夺造化，三昧悟来玄又玄。纤埃不到清幽所，俯仰乾坤傲今古。千葩万萼须臾成，宁学良工心独苦。翠苔干缀鲛人珠，依稀蝶翅粘蜂须。罗浮醉酒旧相像，汉郊解佩心何如。梨云作阵光明减，玉龙唤起嫦娥月。岁寒照见铁心肠，未肯纷纭落香雪。延陵吴君季子孙，传家百世为清门。寸心不使俗尘掩，冰壶瑩彻无纤痕。社里结为方外交，西兔东乌几飞走。生辰赠此祝遐龄，要比三花岁年久。三花比况讵偶然，美人自是瑶台仙。人间寒暑虽易返，春光长在南城边。青青子熟真俄顷，会见调羹入金鼎。核中自存一点仁，何必形容咏香影。
寿梅图
作者：徐庸
朝代：明
体裁：古风

梅谷上人居白莲，画梅早得花光传。綵毫神妙夺造化，三昧悟来玄又玄。纤埃不到清幽所，俯仰乾坤傲今古。千葩万萼须臾成，宁学良工心独苦。翠苔干缀鲛人珠，依稀蝶翅粘蜂须。罗浮醉酒旧相像，汉郊解佩心何如。梨云作阵光明减，玉龙唤起嫦娥月。岁寒照见铁心肠，未肯纷纭落香雪。延陵吴君季子孙，传家百世为清门。寸心不使俗尘掩，冰壶莹彻无纤痕。社里结为方外交，西兔东乌几飞走。生辰赠此祝遐龄，要比三花岁年久。三花比况讵偶然，美人自是瑶台仙。人间寒暑虽易返，春光长在南城边。青青子熟真俄顷，会见调羹入金鼎。核中自存一点仁，何必形容咏香影。
寿诗二首
作者：徐庸
朝代：明

金宫绛阙高巍巍，东誇阆苑西瑶池。瑶池阆苑有仙子，柔荑手弄珊瑚枝。珊瑚枝新拂瑶草，洞天日月金丸小。丹霞遥逐綵云飞，迹断尘埃不知老。笑骑白鹿随苍虬，青烟茫茫横九州。山中石□虽可食，蟠桃子热□□秋。南州后人饱文学，华诞初逢意逾乐。飞游此日一降临，玉酒淋漓恣酣酌。人间甲子休计年，沧溟几见为桑田。长生设宴不可极，重来更约麻姑仙。蓬莱山高凌紫烟，金银宫阙山之巅。弱流不隔三万里，御风来往由飞仙。仙人飘飘貌愉悦，服以綵霞佩明月。人间虽闻却老方，物外尚秘长生诀。白榆花开春又秋，九州胜景须臾游。古今阿谁脱凡骨，暂来倏去难为俦。长州彦士南州后，华诞初逢会宾友。相携偓佺忽降临，劝以长生一杯酒。笑翻舞袖歌新词，击节更有珊瑚枝。年年此日愿来庆，无疆寿算堪为期。
寿诗二首·其一
作者：徐庸
朝代：明

金宫绛阙高巍巍，东誇阆苑西瑶池。瑶池阆苑有仙子，柔荑手弄珊瑚枝。珊瑚枝新拂瑶草，洞天日月金丸小。丹霞遥逐綵云飞，迹断尘埃不知老。笑骑白鹿随苍虬，青烟茫茫横九州。山中石□虽可食，蟠桃子热□□秋。南州后人饱文学，华诞初逢意逾乐。飞游此日一降临，玉酒淋漓恣酣酌。人间甲子休计年，沧溟几见为桑田。长生设宴不可极，重来更约麻姑仙。
寿诗二首·其二
作者：徐庸
朝代：明

蓬莱山高凌紫烟，金银宫阙山之巅。弱流不隔三万里，御风来往由飞仙。仙人飘飘貌愉悦，服以綵霞佩明月。人间虽闻却老方，物外尚秘长生诀。白榆花开春又秋，九州胜景须臾游。古今阿谁脱凡骨，暂来倏去难为俦。长州彦士南州后，华诞初逢会宾友。相携偓佺忽降临，劝以长生一杯酒。笑翻舞袖歌新词，击节更有珊瑚枝。年年此日愿来庆，无疆寿算堪为期。
将进酒
作者：徐庸
朝代：明

将进酒，意气豪。割麟脯，烹羊羔。玉壶金？春滟滟，凤笙龙管声嘈嘈。牙筹日执徒自劳，酒星夜照青天高。良辰美景能几遭，镜中又看生二毛。人间万事如浮泡，不若醉乡深处逃。
将进酒
作者：徐庸
朝代：明
体裁：乐府曲辞

将进酒，意气豪。割麟脯，烹羊羔。玉壶金�春滟滟，凤笙龙管声嘈嘈。牙筹日执徒自劳，酒星夜照青天高。良辰美景能几遭，镜中又看生二毛。人间万事如浮泡，不若醉乡深处逃。
将进酒
作者：徐庸
朝代：明

将进酒，意气豪。割麟脯，烹羊羔。玉壶金𧣴春滟滟，凤笙龙管声嘈嘈。牙筹日执徒自劳，酒星夜照青天高。良辰美景能几遭，镜中又看生二毛。人间万事如浮泡，不若醉乡深处逃。
少年行
作者：徐庸
朝代：明

青丝络马黄金鞭，长安游侠多少年。胭脂坡上频留连，樗蒲一掷轻万钱。越罗蜀锦成堆积，明珠撒去何曾惜。但为歌舞筵中主，不作纵横门下客。结袜子，击筑人，许心以来不顾身。
屏山老人诗为曹林桂作
作者：徐庸
朝代：明

香山五老唐时贤，睢阳九老同神仙。屏山老人乃其类，世代虽殊无后先。老人家住山之麓，声价如金貌如玉。古稀年过七旬馀，天与康宁多寿福。麒麟凤凰蕃子孙，钟间气者登天门。官居粉署濡雨露，鸳鸯行中朝至尊。五花织锦回鸾诰，会看指日褒封到。乌帽笼纱荷宠嘉，白银横带增光耀。葵花重午菊重阳，乐事骈臻流庆长。旨甘富贵出五鼎，兴□堂开罗绮香。玉桃花对金光草，分明便是蓬莱岛。此中无夜亦无秋，乌兔自飞人不老。
巫山高
作者：徐庸
朝代：明

巫山高哉十二峰，朵朵削出金芙蓉。襄王当时梦神女，朝行云兮暮行雨。词臣赋后今几年，是耶非耶山依然。
席上赠小妓周满娇
作者：徐庸
朝代：明

红裙翠袖娼家女，未解行云与行雨。笑撚花枝背锦筝，可怜花发春无主。东飞紫燕西飞蝶，九转柔肠断难接。彩笺一幅不尽情，为渠写作伤春行。
广仁堂为张用宜作
作者：徐庸
朝代：明

本心全德今古稀，颜子三月能不违。唐虞尧舜犹有病，博施济众其庶几。君家搆堂最高爽，杏花深处通来往。不求名利只探医，孜孜方寸为仁广。世传□药如宋清，参芩附术收来精。囊中积券焚已欠，炉内养砂功已成。刀圭入内沉疴释，百年庆泽由君积。谁云卢扁独超群，会看青史书奇绩。
庆周宗学先生七十
作者：徐庸
朝代：明

巽庵先生年七秩，古之隐士今诗伯。神完貌伟健且康，泉石逍遥寄踪迹。朝经暮史心侣侣，布衣坐享升平时。口谈周孔化乡俗，月旦有评风化移。炉中艾■腾香暮，阶前蓂荚迎初度。神药分来玉杵霜，绿醅泻出金盘露。濂溪溪上绮席开，衣冠济济佳宾来。诗清肯籍月斧斲，曲艳似将云锦裁。水清玉润誇冰玉，天公报喜应多福。一仁致寿寿绵延，何须再诵冈陵祝。
庆寿分得如字
作者：徐庸
朝代：明

蓬莱山高凌大虚，金银楼阁仙人居。仙人佩带摇琼琚，绛节翠峰风捲舒。丹丘玄圃相索纡，红杏种成邻白榆。自去得道心怡愉，綵鸾近送麻姑书。冰蟾吐水香墨濡，紫阳华裔风骨殊。长留节节当春馀，飞游不用踏鲤鱼。凌空自有飙轮车，玉桃旧种蟠根株。采实捧献趋庭除，松花酒□浮五蛆。一饮便觉心神娱，醉乡天地非华胥，寿算永白三光如。
庆张忠宣母寿
作者：徐庸
朝代：明

张母□氏清且贫，乾坤秀气钟其身。年当午达择伉俪，婉娩好逑惟席珍。自归望族几年岁，宜室宜家无比伦。良人早拜二千石，不异龚黄先代臣。圣朝封赠作命妇，生子出奇犹凤麟。岁荒纳粟受冠带，口碑传颂多吴民。旨甘荣养礼五鼎，冬去夏来秋复春。堂前戏舞五綵服，甲子忽周今六旬。婺星光芒照霄汉，蜡月望后逢生辰。□罳影转翡翠洁，醽醁香泛葡萄新。梅花索笑岂无意，萱草忘忧知有因。肴充翠釜玉脂泣，庆贺络绎来佳宾。紫阳华裔献图画，旧缔胶漆今婚姻。侑以文章及诗句，诚意悃悃言谆谆。愿焉寿算致永远，拟看碧海飞黄尘。
庆张惟东任阴阳正术
作者：徐庸
朝代：明

日月五星为七政，经纬守恒时乃定。唐尧之世今再逢，法则古先有神圣。璿玑玉衡系程度，主宰周流即溪径。隅夷昧谷宅所司，东作西成循一命。多君精选复精历，谈论义理求必胜。一朝领荐趍帝乡，锦服乌纱照车乘。东还此日到乡邑，眉寿拜亲增喜庆。光风又入绮罗筵，白雪阳春听歌咏。
庆张澹庵宗理
作者：徐庸
朝代：明

君家远祖封留侯，赤松有道曾从游。神仙一得遂高举，乌兔来往三千秋。东吴衍派见孙子，古心古貌追前脩。庵居小结趣雅淡，荣辱两忘无外求。吴天万里照南极，蒖草丁叶庭前抽。蟠桃开宴庆初度，□节翠旗来十洲。辟尘有迟辟寒玉，光彩绚□珊瑚钩。别有仙翁□白兔，不惟老子骑青牛。金盘献果服饵后，稳驾玄鹤骖苍虬。青松化石石不烂，沧海生尘尘自浮。麻姑订约几时到，分付老人重下筹。
庆张至和冠带
作者：徐庸
朝代：明

旱潦为灾属岁饥，天书一纸下彤扉。仓箱粟米分民社，忠义声名满帝畿。五十年馀荣昼锦，九重天上正宵衣。林泉际遇风云会，门第沾濡雨露私。三世传家隆庆泽，半生医业验精微。园参叶长香风度，林杏花繁绛雪飞。慱济□人功不细，刀圭生物世应稀。花桥槐市城南路，碧草生香马正肥。
庆杜东原寿
作者：徐庸
朝代：明

甲子才周古鹤清，浣花重见草堂成。吴门结社无惭德，杜曲传家有盛名。林下□冠长笑□，□中□□惯经营。东山不为苍生起，南极多缘隐士明。日月光华开寿域，文章声价动神京。百篇□□□兰友，满□歌钟□□生。玉洞桃花和霞采，青田芝草带云耕。得来共是延年物，却老从容健步行。
庆翁戎骈生子
作者：徐庸
朝代：明

天朝即是唐虞世，君圣臣贤遂图治。梯山航海多远人，烽火萧然乐兵士。江左翁公不世才，总戎几载居苏台。貔貅十万拥麾下，镇守递激清尘埃。往岁生男符□梦，孔子释氏亲抱送。今年鸑鹫又骈生，文章不异河东凤。将门有将自古誇，公侯衮衮来名家。蟠桃再结千岁实，若木已吐三春花。充闾佳气人争羡，犀钱玉果开芳燕。伫看任子立功勋，恩荣锡自金銮殿。
庆钱侍御公
作者：徐庸
朝代：明

尔祖文魁圣代初，百年乔木荫门闾。摅忠报国名无忝，积德传家庆有馀。绿野恩光承宠渥，乌台荣显沐封除。玄真浦溆寻渔艇，白社林泉引鹭车。少女风经春昼永，老人星灿夜天虚。仙都甲子才周历，寿域期颐久按书。珠履接连皆上客，金钗排列总名姝。绮罗丛里笙歌满，不问酕醄醉引裾。
庆陈士英母寿
作者：徐庸
朝代：明

迟迟阊阖启清晨，纳纳乾坤媚早春。南极一星明寿域，东风正月遇生辰。元方喜悦宽孤抱，仇氏康强到七旬。绮席重开喧地分，綵衣频舞乐天伦。生绡图画烟霞灿，妙笔诗章月露新。玄圃丹丘移顷刻，金声玉彩斗精神。忘忧萱草香恒在，不老梅花色自真。烟霭喷炉焚艾蒳，玉脂凝釜荐麒麟。楼居罨画中无地，屏转罘罳外隔尘。盛世遭逢恒履泰，遐龄绵远定归仁。三从己喜归贤母，四德何曾愧古人。石烂海枯堪等待，永期长在此生身。
庆韩克美母寿
作者：徐庸
朝代：明

韩母安人出名族，心如寒冰貌如玉。娥眉鹤发老逾健，能全四德臻五福。传家有子医有神，昔曾应召趍枫宸。圣朝以孝治天下，恩赐还家从侍亲。年逢甲子寿七秩，长生节至开瑶席。龙脑香清兽鼎燃，驼峰味美鸾刀劈。春云裁衣五色斑，登堂戏舞欢慈颜。瑶池阿母献珍果，三千岁熟蟠桃殷。凤笙龙管声相续，白雪歌传郢中曲。萱草花前日正长，题诗好效冈陵祝。
庆魏伯广寿
作者：徐庸
朝代：明

中吴山水多清淑，峰峦涌翠波浮绿。虞山琴川尤出奇，种秀山川有名族。魏君伯广号慎轩，古貌古心异流俗。襟怀夷坦绝崖岸，德能润身富润屋。有田千顷阅人耕，有书五车教子读。稻禾？稏连三区，云子岁收仓廪足。礼贤下士存恭敬，恤匮赒穷罄金玉。声誉馨香比蕙兰，岁寒操守侔松竹。筑堤捍水功尤大，郡侯赞美诗盈轴。高风如此追古贤，青史无惭为褒录。年推甲子月仲冬，蓂留五荚清传馥。画堂开宴庆生申，洞天正喜蟠桃熟。九叠光浮翡翠屏，连枝绣展芙蓉褥。碧落行云遏不飞，朱唇皓齿歌新曲。兽□清燃龙脑香，鸾刀细切驼峰肉。高人硕士总称贤，衣冠济济来相续。臞樵先生仙之徒，丘壑峥嵘饱胸腹。蓬莱阆苑入挥洒，万里扶桑连若木。金银宫阙驻群仙，半衣冰绡半霞縠。瑞鸟珍禽鸣古涧，紫芝瑶草蕃深谷。莲叶长巢不老龙，琪花乱点长生鹿。丹青神妙夺造化，意匠经营成大辐。玉堂学士松雪翁，伟世高名得追逐。图成装潢为持献，按图邀我题诗祝。我闻老子出关图，千载传誇人刮目。古今虽异事乃同，若合符节犹式谷。紫霞杯香进春酒，膝前戏舞斑斓服。八千寿算比庄椿，健步从容跻百福。
庆魏伯广寿
作者：徐庸
朝代：明
体裁：古风

中吴山水多清淑，峰峦涌翠波浮绿。虞山琴川尤出奇，种秀山川有名族。魏君伯广号慎轩，古貌古心异流俗。襟怀夷坦绝崖岸，德能润身富润屋。有田千顷阅人耕，有书五车教子读。稻禾�稏连三区，云子岁收仓廪足。礼贤下士存恭敬，恤匮赒穷罄金玉。声誉馨香比蕙兰，岁寒操守侔松竹。筑堤捍水功尤大，郡侯赞美诗盈轴。高风如此追古贤，青史无惭为褒录。年推甲子月仲冬，蓂留五荚清传馥。画堂开宴庆生申，洞天正喜蟠桃熟。九叠光浮翡翠屏，连枝绣展芙蓉褥。碧落行云遏不飞，朱唇皓齿歌新曲。兽□清燃龙脑香，鸾刀细切驼峰肉。高人硕士总称贤，衣冠济济来相续。臞樵先生仙之徒，丘壑峥嵘饱胸腹。蓬莱阆苑入挥洒，万里扶桑连若木。金银宫阙驻群仙，半衣冰绡半霞縠。瑞鸟珍禽鸣古涧，紫芝瑶草蕃深谷。莲叶长巢不老龙，琪花乱点长生鹿。丹青神妙夺造化，意匠经营成大辐。玉堂学士松雪翁，伟世高名得追逐。图成装潢为持献，按图邀我题诗祝。我闻老子出关图，千载传誇人刮目。古今虽异事乃同，若合符节犹式谷。紫霞杯香进春酒，膝前戏舞斑斓服。八千寿算比庄椿，健步从容跻百福。
张廷瑞画竹为陈体方
作者：徐庸
朝代：明

古时张旭善草书，草书名重人难如。不攻草书攻墨竹，有孙今向虞山居。醉吟先生醉乡客，清风两腋生衣□。溪藤求写作便面，形影半弯堪捲舒。白云孤飞洒苍雪，墨汁忽吐金蟾除。相灵何处报琴瑟，九疑一望连郊墟。琅玕不碎铁如意，翡翠却胜红芙蕖。秋声彷佛动毫末，风吹仙梦游华胥。先生爱我旧莫逆，珍重示我过茅庐。蔷薇露香为沐手，老眼披玩尘消除。□飙满座惬清兴，抵用金杯浮玉蛆。纷纷花草空自媚，此君敬慕心长虚。愿留高枝款栖凤，莫取长竿供钓鱼。人生踪迹类萍水，日月安可延居诸。平生共保岁寒节，白发满头情有馀。
张用宜丹房十咏 其一 著方
作者：徐庸
朝代：明

察脉随著方，品剂重新定。难将古人药，可治今人病。
张用宜丹房十咏 其七 贮药
作者：徐庸
朝代：明

岁月频收积，丹房药品多。三枝并九节，物物起沉疴。
张用宜丹房十咏 其三 晒药
作者：徐庸
朝代：明

采来灵壤内，爆向广庭前。脩制成良剂，为□到十全。
张用宜丹房十咏 其九 药瓢
作者：徐庸
朝代：明

满腹盛何物，累累尽药圆。惟将窗下挂，不向杖头悬。
张用宜丹房十咏 其二 洗药
作者：徐庸
朝代：明

灵根再三洗，香散溪水浑。鱼龙倘婴病，此际正宜吞。
张用宜丹房十咏 其五 捣药
作者：徐庸
朝代：明

频敲玉杵臼，香雪昼漫漫。却笑霜毛兔，丁东在广寒。
张用宜丹房十咏 其八 丹灶
作者：徐庸
朝代：明

炼就芙蓉丹，满灶春如海。我欲到君家，分来驻颜彩。
张用宜丹房十咏 其六 丸药
作者：徐庸
朝代：明

纤指撚团团，明珠下玉盘。啼莺若偷眼，莫作弹丸看。
张用宜丹房十咏 其十 焚胜
作者：徐庸
朝代：明

积胜非无用，焚来表寸心。宋清佳传在，往昔到于今。
张用宜丹房十咏 其四 焙药
作者：徐庸
朝代：明

药室散清香，薰笼腾火气。助我活人心，补泻随宜制。
张用宜丹房十咏·著方
作者：徐庸
朝代：明

察脉随著方，品剂重新定。难将古人药，可治今人病。灵根再三洗，香散溪水浑。鱼龙倘婴病，此际正宜吞。采来灵壤内，爆向广庭前。脩制成良剂，为□到十全。药室散清香，薰笼腾火气。助我活人心，补泻随宜制。频敲玉杵臼，香雪昼漫漫。却笑霜毛兔，丁东在广寒。纤指撚团团，明珠下玉盘。啼莺若偷眼，莫作弹丸看。岁月频收积，丹房药品多。三枝并九节，物物起沉疴。炼就芙蓉丹，满灶春如海。我欲到君家，分来驻颜彩。满腹盛何物，累累尽药圆。惟将窗下挂，不向杖头悬。积胜非无用，焚来表寸心。宋清佳传在，往昔到于今。
当垆曲
作者：徐庸
朝代：明

青帘卖酒肆，居傍锦城陬。涤器何曾耻，当垆不解羞。桃花红映面，杨叶翠侵眸。多谢来沽客，寻常醉即休。
影梅
作者：徐庸
朝代：明

薄薄轻云淡淡烟，雪香深处隐姑仙。清容未肯全相露，为恐炎凉有弃捐。
徂徕雅趣为龚廷臣作
作者：徐庸
朝代：明

徂徕夜裂山中石，恍见蜿蜒龙起蛰。头角峥嵘鳞甲粗，直上云霄几千尺。欲飞未飞劳屈蟠，左撄右拿风雨寒。饱经霜霰陈入骨，须鬣自老灵湫乾。松形如龙龙如松，不由天工由画工。虎头孙子得雅趣，神妙尽出毛锥锋。毕先韦偃称往昔，追逐声名继踪迹。少陵去后歌者谁，今我对此三叹息。
徐璞轩九清图
作者：徐庸
朝代：明

东溪隐者居鸿山，草堂搆向烟萝间。平生心志爱挥洒，花光子固共同班。前年买棹游林屋，识得徐君面如玉。春风笔染剡溪藤，赠此九清图一幅。□徕松叶攒青针，岁晚不妨霜雪侵。后凋独喜圣人许，书传载述来于今。沅湘竹枝翠鸾尾，挺挺高摽类君子。仙坛石畔不胜秋，细扫苔花风正起。横斜老干西湖滨，月下弄珠同美人。夜寒宁畏缟衣薄，天然颜色逾精神。洛川罗袜凌波步，水上轻盈逞丰度。回风流雪在须臾，千古陈王有词赋。唐昌观里雪香□，小白浓香枝叶间。玲珑只许女冠赏，寻常肯与凡人扳。葳蕤帐底清风动，犹记当年曾入梦。深林隐迹巳多年，不独谢庭偏可种。小囊簇簇缝紫罗，婆娑叶上盛香多。瑶池仙子堪佩带，飞琼未见来相过。灵根最得春光早，紫芽一出欺群草。暖芸香艾敢同论，金鼎焚烧香袅袅。东风剪剪吹香腮，姑射仙归方始开。出墙雅爱一枝好，碎锦坊中谁拆来。斯图赠君非偶尔，以物喻人有深旨。裹封一袭欲宝藏，清白相传到孙子。
怡亲堂为吴叔载作
作者：徐庸
朝代：明

三才既判乃有人，实赖父母生其身。乾坤奇耦法天地，在世所重惟彝伦。彝伦攸叙厚人道，老我欲见嗟无因。延陵孙子字叔载，衣冠萧洒多精神。圣经贤传日披览，崇重儒硕交缙绅。肯堂肯搆致轮奂，心在乎孝能怡亲。机丝织就五色綵，并刀剪制衣裳新。承颜往往悦亲意，日夕戏舞宁辞频。金卮潋滟进佳酝，翠釜络绎供奇珍。蛾眉鹤发笑开口，四时景物俱阳春。缅思怡亲有古贤，老莱等辈难具陈。姓名扬播在青史，绝代稀见犹凤麟。而君独能为景仰，驭驾自可追逸轮。云霄行见爱日永，乡里坐使浇风淳。荆州虽云旧所识，倾盖何幸瞻清尘。尔来索我怡亲诗，辞语鄙拙意甚真。观风有待后人采，会见斯世生斯民。
怨歌行
作者：徐庸
朝代：明

怨歌复怨歌，怨歌声如何。妾自少小日，遍身穿绮罗。妙选归掖庭，君王恩爱多。晨妆对明镜，黛眉扫青螺。春去秋又来，光阴容易过。譬彼桃李花，不久辞枝柯。行云断遗迹，逝水无回波。前欢竟难续，抆泪弹云和。
恬澹斋
作者：徐庸
朝代：明

锦绣徒适体，膏粱徒适口。荣禄岂长恃，金玉岂长守。达人贵恬澹，恬澹乃悠久。赵君宋宗室，德义抱深厚。为斋扁其名，乐然真可取。行之能不渝，圣贤可为友。仁心不外此，于焉致眉寿。
悼倪母陈氏
作者：徐庸
朝代：明

倪氏之母贞且良，良人云没凡几霜。只今年岁逾六秩，心在力家家已昌。堂前三子能奉养，况复此身已无恙。所居临水临尺咫，一溺谁知竟徂丧。星昏婺女天为愁，白璧遽沉非自投。冯夷河伯共惆怅，肠断烟浪无情流。精卫衔石填海水，子心亦欲效如此。吁天扣地杳不闻，哭声直致渊宫里。悲风惨惨云茫茫，即之不及空徬徨。百年抱恨恨罔极，招魂谩诵兰台章。
惜木诗为卞季深作
作者：徐庸
朝代：明

徂徕有松新甫柏，坚久根枝同铁石。山川种秀遂生此，不为冰霜改颜色。凌云落落真伟哉，登用定充梁栋材。工师匠石肯虚负，清庙明堂从是开。卞家原出簪缨族，扈从南来思卜筑。先公择地得昆陵，始辟田园仍架屋。广栽树木堂宇前，森列不下数十千。传芳自昔到今日，屈指忽经三百年。天书一旦来常群，欲作矇瞳通海运。军夫旁午持斧斤，斫伐纷纭宁许靳。八龄童子名如兰，以首触吏频遮栏。生成念是先世物，哀号那忍多伤残。贤哉县宰陈斯道，为赋诗章感怀抱。岂惟才量等神童，方寸昭然见仁孝。我观珠玉旧如新，世上贻谋能几人。好入董狐佳传里，何惭千古播清尘。
慎节
作者：徐庸
朝代：明

人禀天地气，生质无不宜。问学既己辅，大节期勿亏。勿亏实伊何，五伦日孜孜。造次惟克念，战竞能自持。斯乃谓慎节，圣贤无越兹。勉旃其惓惓，味之以声诗。
慎轩诗为魏伯广作
作者：徐庸
朝代：明

海虞魏君富经史，古貌古心一高士。藏脩有轩劳经营，以慎为名得深旨。□文所载见传记，意义无他惟谨尔。揭扁于楣匪徒玩，勉旃力行在脩已。朝焉惓惓暮惕惕，进退出入兼动止。达乎诚敬知隐微，崇礼以义及廉耻。不登于高不临深，顷步之间敢忘耳。慎之又慎功斯到，从容自然合规矩。高明博厚本天地，俯仰无惭古人似。传家清白志所同，百世真堪遗孙子。
憨叟
作者：徐庸
朝代：明

隐迹林泉下，名憨即楚狂。愚同宁武子，颠若米元章。未肯登云路，惟甘入醉乡。乾坤无所碍，随处一徜徉。
扇面
作者：徐庸
朝代：明

远来相访故人家，花落东风日易斜。布袜青鞋行巳惯，不妨途路有三叉。
拙逸诗为萧孟正题
作者：徐庸
朝代：明

萧君□气生，瑞凤祥麟姿。联翩兄弟中，卿尝称白眉。少日游远方，囊橐携重赀。北行抵燕蓟，狐裘霜雪披。慷慨吊陈迹，远近靡失遗。挟匕怀荆轲，击筑伤渐离。南征溯闽广，沧海渺无涯。长鲸骈巨鳌，掉尾还扬鬐。虽云传见闻，复恐撄□危。自兹返故乡，侍奉□亲□。尝慕无极翁，拙赋中有辞。涵泳得其味，取号不外斯。惟人生世间，巧拙恒相随。巧者心最通，拙者事颇迟。所以巧拙内，劳劳逸成□。多君抱才能，理义无不知。何乃掩其光，辞尊而处卑。往者未得询，今者窃自窥。愚鲁出大贤，□讷称仲尼。乞巧柳宗元，送穷韩退之。寓意匪嬉戏，著述归毛锥。躁进或颠蹶，处钝堪养颐。兹旨倘如是，服膺慎勿疑。书之当座右，孰云匪箴规。
挽王朴庵
作者：徐庸
朝代：明

秋云飞影入高冥，薄暮遥遮处士星。物华遽换人辞世，诗礼空悲子过庭。蒿里凄凄魂莫返，朴庵寂寂户深扃。谩期奋志登三殿，安得留心醉六经。夜雨落花千点泪，春风芳草一番青。群城名在赒穷久，里巷声沉砧杵停。条渚己闲鸥鹭伴，丹山惟见凤凰翎。舟过剡曲方成感，笛起山阳不可听。石匣带虹埋宝剑，漆灯和月照银屏。青骡去后宁无信，白鹤来时亦有灵。郭泰立碑沧海上，词臣应不愧题名。
挽钱贞庵
作者：徐庸
朝代：明

海虞山水古今清，人物生成属地灵。刘汉宗支曾按谱，相君事业早传经。应时润泽同甘雨，文节昭明拟列星。名向世间崇闻望，□于乡里作仪刑。惟将籴米资凶岁，不逐纶音入内廷。吟咏性情居宅第，逍遥□□在林□。花边曙墅开棋局，竹底藏钩醉绿□。争羡寸心恒坦荡，不堪双鬓渐凋零。黄金鼎在宜脩炼，白玉楼□赴杳冥。千里竟闲骐骥足，九苞还振凤凰翎。董狐有待今为传，郭养无惭旧述名。白鹤不归华表柱，漆灯光冷夜台扃。
捕鱼图
作者：徐庸
朝代：明

具区流水清如靛，水底鱼虾皆不见。渔翁共有得鱼心，两两扁舟去如箭。沧浪汹涌涵苍冥，朝宗入海无暂停。峰峦四面画图展，七十二朵芙蓉青。歌声响落蛟龙窟，赤鲤惊忙时出没。须臾捕得不胜喜，还家且贳杯中物。西岩此去路无多，痛饮底须呼浪婆。醉藉绿蓑随分卧，人间名利又如何。
放白鹇图
作者：徐庸
朝代：明

双双闲客羽毰毸，久闭雕笼始放开。一举九霄欺众鸟，养驯能使去还来。
故友王梦熊竹
作者：徐庸
朝代：明

王猷宅里旧曾栽，又见新稍影过苔。丹穴綵鸾飞去后，辽东白鹤未归来。
文会图
作者：徐庸
朝代：明

佳宾良会在秋林，诗句赓歌酒重斟。人世五伦今不废，百年同德不同心。
新弦曲
作者：徐庸
朝代：明

蛮工擘茧冰丝香，旧弦未断新弦张。移宫换徵再三按，金雁钿蝉光历乱。怜新弃旧非偶然，始终那得长周旋。他日还当系裙带，世情如此君休怪。
明妃曲
作者：徐庸
朝代：明

明妃生长巫山村，雨露未沐椒房恩。写图召幸在当日，不赂画工君不识。一朝远嫁辞冕旒，重瞳相见难相留。法刀虽斩毛延寿，倾城倾国宁再有。至今青冢草离离，琵琶尚传哀怨词。
晓发盘门阻雨泊村上
作者：徐庸
朝代：明

楼船届晓发，风雨何留人。溪流暗添涨，林花冷含春。世道今不右，吾生曰忧贫。所以事奇嬴，岁时推苦辛。兹焉傍村落，咫尺无相亲。吴天未开霁，鹁鸠啼又频。新愁正郁积，凭仗酒有神。
晴竹
作者：徐庸
朝代：明

白露团团楚天碧，凤凰叫起扶桑日。
晴阳有影生竹枝，枝上鹧鸪啼不得。
江云初定江风静，江水无波若明镜。
照见灵妃一片心，隔岸清歌有谁听。
翠华不来春杳杳，泪痕积血愁中老。
锦瑟空弹五十弦，九疑数点烟中小。
晴竹
作者：徐庸
朝代：明

白露漙漙楚天碧，凤凰叫起金乌日。晴阳有影在竹枝，枝上鹧鸪啼不得。江云初定江风静，江水无波若明镜。照见灵妃一片心，隔岸清歌有谁听。翠华不来春欲杳，泪痕渍血愁中老。锦瑟空弹五十弦，九疑数点烟中小。
月梅
作者：徐庸
朝代：明

梨云影里月团团，姑射新妆午夜寒。约得素娥离内阙，瑶台高处倚阑干。
木奴主者为吴思复作
作者：徐庸
朝代：明

湖上仙山有林屋，两峰青浸湖波绿。居人绕舍多田园，尽栽橘柚无他木。于中吴君季子后，逍遥野服迂襟袖。养高自号木奴主，深处数椽劳结构。乱叶繁枝影交错，黄柑子熟霜初落。藏脩自得巴邛趣，适意不减商山乐。我思斯人谁与拟，托迹应同古君子。洞庭春色醉陶然，幽鸟一声呼不起。
木渎八景 其一 灵岩岚翠
作者：徐庸
朝代：明

行殿销沉换化城，千岩万壑翠岚生。天风不散空濛影，一路丹青画不成。
木渎八景 其七 锦峰霁雪
作者：徐庸
朝代：明

锦峰重叠雪交加，散尽白云见日华。策杖莫辞山路远，试穿林麓探梅花。
木渎八景 其三 香径春游
作者：徐庸
朝代：明

椒兰采罢馆娃倾，香径惟存旧日名。游客春来吊遗迹，野花芳草不胜情。
木渎八景 其二 澄湖秋月
作者：徐庸
朝代：明

澄湖浸月水天同，万顷金波五夜风。丹桂白莲秋最好，水晶宫似广寒宫。
木渎八景 其五 姜潭渔集
作者：徐庸
朝代：明

姜潭潭上钓船归，几树垂杨带落晖。笑斫锦鳞沽酒饮，醉敲铜斗舞蓑衣。
木渎八景 其八 胥浦澄霞
作者：徐庸
朝代：明

胥浦红霞照碧流，夕阳影里衬渔舟。望来不异天孙锦，一幅鲜明晚未收。
木渎八景 其六 山市樵歌
作者：徐庸
朝代：明

红尘不上薜萝衣，一曲清歌与世违。斜日偶从山市过，几家鸡犬莫惊飞。
木渎八景 其四 虹桥晚眺
作者：徐庸
朝代：明

飞梁甃石架空虚，湖水通流自具区。莫谓晚来闲眺望，正宜题柱继相如。
木渎八景·灵岩岚翠
作者：徐庸
朝代：明

行殿销沉换化城，千岩万壑翠岚生。天风不散空濛影，一路丹青画不成。澄湖浸月水天同，万顷金波五夜风。丹桂白莲秋最好，水晶宫似广寒宫。椒兰采罢馆娃倾，香径惟存旧日名。游客春来吊遗迹，野花芳草不胜情。飞梁甃石架空虚，湖水通流自具区。莫谓晚来闲眺望，正宜题柱继相如。姜潭潭上钓船归，几树垂杨带落晖。笑斫锦鳞沽酒饮，醉敲铜斗舞蓑衣。红尘不上薜萝衣，一曲清歌与世违。斜日偶从山市过，几家鸡犬莫惊飞。锦峰重叠雪交加，散尽白云见日华。策杖莫辞山路远，试穿林麓探梅花。胥浦红霞照碧流，夕阳影里衬渔舟。望来不异天孙锦，一幅鲜明晚未收。
杂画
作者：徐庸
朝代：明

竹色兰香一雨过，两竿斜日照江波。钓徒岂是忘归去，家在西岩路不多。苍松曾受大夫官，风起波涛五月寒。攲枕几回听不厌，竟无清梦到槐安。蜜叶高枝倚碧天，半擎霜雪半云烟。峥嵘未作蛟龙去，要待青青化石年。桐江无意恋羊裘，别向江湖买钓舟。捕得鲜鳞堪换酒，不知人世利名愁。
杂画·其一
作者：徐庸
朝代：明

竹色兰香一雨过，两竿斜日照江波。钓徒岂是忘归去，家在西岩路不多。
杂画·其三
作者：徐庸
朝代：明

蜜叶高枝倚碧天，半擎霜雪半云烟。峥嵘未作蛟龙去，要待青青化石年。
杂画·其二
作者：徐庸
朝代：明

苍松曾受大夫官，风起波涛五月寒。攲枕几回听不厌，竟无清梦到槐安。
杂画·其四
作者：徐庸
朝代：明

桐江无意恋羊裘，别向江湖买钓舟。捕得鲜鳞堪换酒，不知人世利名愁。
李夫人歌
作者：徐庸
朝代：明

未央宫殿秋宵永，返魂香爇黄金鼎。少翁传报夫人来，是耶非耶空疑猜。君王恍然见颜色，不语不言增叹息。银河影转月未沉，綵云一散无由寻。
杏林图
作者：徐庸
朝代：明

种杏成林万树齐，董仙家住郡城西。綵霞影里门长掩，绛雪香中路不迷。换谷子成驯虎守，出墙枝好乱莺啼。匡山茂芤闻芳誉，报德何妨一品题。
来日大难
作者：徐庸
朝代：明

来日大难不可辞，碌碌何苦尘中羁。百年三万六千日，日日欢娱能几时。东乌西兔急飞走，青鬓斯须成白首。鼎内休誇不老丹，杯中可醉长生酒。有从名处无别离，黄金万亿将奚为。
来日苦短
作者：徐庸
朝代：明

来日何苦短，挥戈无鲁阳。人生在世间，欢乐能几场。昨日花始开，今朝花遽落。江河流水急，霄汉浮云薄。叹息复叹息，哀哉复哀哉。长生岂能得，终焉归夜台。
杨湖草堂为王彦赐题
作者：徐庸
朝代：明

杨湖湖上数椽屋，不日经营劳卜筑。牵以薜萝覆以茅，只此藏脩心已足。堂中所畜书与琴，签垂白玉徽黄金。闲时读诵更弹琴，今时传出当时音。湖波微茫景奇绝，渚鸥□鹭盟初结。疏帘织就纬萧机，香冷芦花半林月。耕夫钓叟时相过，尘事竟少乐事多。壶觞醉后忘尔我，院花物色应如何。慱山香袅烟霏动，怅亸梨云楮衾重。清风一枕黑甜馀，舻声不惊游仙梦。
杨白花
作者：徐庸
朝代：明

杨白花，如雪色。有心向江南，无意还江北。宫中美人望汝归，鱼雁不来音信稀。化为流萍何所依，坐令庭树无光辉。杨白花，一再歌，青春暮兮其奈何。
松云
作者：徐庸
朝代：明

吴山有松树，托迹岩之阿。下根长茯苓，上枝缠女萝。白云一片生无心，随风远来松树林。朝焉暮焉不飞去，五亩遂尔繁清阴。世称后凋惟古松，古松盘屈犹苍龙。阴阳气物自能感，云兮龙兮自相从。日轮皎皎晴吴天，江河水□无深渊。田畴禾稻枯欲死，赖尔为雨成礼年。
松坡许原望
作者：徐庸
朝代：明

古松移自徂徕嶂，种向君家玉坡上。频年养成合抱材，高拂云霄势相望。花飘金粉满地香，扫花酿酒为琼浆。长镵□荼不可计，石火夜煮充饥肠。清风萧萧四时起，灵籁入帘和绿绮。水纹簟席眠不得，两耳尘埃一时洗。庄椿八千多寿龄，傲吏载入南华经。大夫荣封独此树，颜色不改长青青。
松石为华克谋作
作者：徐庸
朝代：明

乔松何苍苍，出自鳌山颠。奇石何齿齿，生从太湖边。鳌山太湖路非远，一朝移置君庭前。政如大夫与丈人，屹立相向争清妍。美哉此乔松，珍重异凡木。香叶细若针，苍皮润如玉。岁寒自有竹梅侣，妖冶竟无桃李俗。风清每作琴瑟韵，月朗或留鸾凤宿。美哉此奇石，匼匝苔痕清。豹质疑隐雾，龙纹犹落星。冰霜剥尽尘土色，风雨净去波涛腥。能言曾载左氏传，煮食又见神农经。秦王恩未忘，宁戚歌自□。古今虽云远，千载事如昨。旧闻松枝能化石，松石坚贞可相托。寿比松石□，不老此盘薄。峥嵘君重岁寒操，吟哦我惭赋诗恶。
松竹
作者：徐庸
朝代：明

白点清霜翠点烟，老枝香叶寄林泉。长材不献明堂用，要待峥嵘化石年。老干新稍翠叶齐，龙光传派自曹溪。清风十八滩头景，却忆坡仙旧品题。
松竹·其一
作者：徐庸
朝代：明

白点清霜翠点烟，老枝香叶寄林泉。长材不献明堂用，要待峥嵘化石年。
松竹·其二
作者：徐庸
朝代：明

老干新稍翠叶齐，龙光传派自曹溪。清风十八滩头景，却忆坡仙旧品题。
松阴书舍为顾廷尚题
作者：徐庸
朝代：明

松树生阴草舍孤，右披经史左披图。长材莫向清时老，正好登庸作大夫。
林屋读书为愈德芳作
作者：徐庸
朝代：明

阊阖城西万株木，一番春雨繁新绿。红尘不到最深处，中有高人结茅屋。高人结屋将何如，不惜黄金多积书。牙签五色插满架，短檠灯火幽窗虚。煖芸生香长辟蠹，薜萝垂叶清风度。万虑消来目下勤，三冬足后胸中富。嗟君勉力非少年，五十学易宁徒然。青云途路纵无梦，黄卷尚宜亲圣贤。岁年莫畏青毡冷，日夕孜孜要深省。道统相承不妄传，由来洙泗源流永。
林禽山鹊
作者：徐庸
朝代：明

仙露如珠泻碧空，名园珍果熟秋风。林擒味好来山鹊，啄破枝头数点红。
柳枝词
作者：徐庸
朝代：明

章台一种异随堤，带雨含烟万树齐。不惜赠郎扳拆去，任随征旆走东西。学画脩眉两叶长，美人晓起斗清扬。花飞如雪随风舞，江北江南总断肠。
柳枝词·其一
作者：徐庸
朝代：明

章台一种异随堤，带雨含烟万树齐。不惜赠郎扳拆去，任随征旆走东西。
柳枝词·其二
作者：徐庸
朝代：明

学画脩眉两叶长，美人晓起斗清扬。花飞如雪随风舞，江北江南总断肠。
桃花白头
作者：徐庸
朝代：明

青枝翠叶弄光晖，一雨初晴万颗肥。彷佛王孙金弹子，幽禽何事不惊飞。
梁家守帑奴
作者：徐庸
朝代：明

梁家守帑奴，孙家在堂母。教唆盗金珠，无处诉冤苦。五十万钱数未周，兄兄弟弟俱监收。赀财藉没入官府，宅第空虚风雨秋。六君七贵三公主，荣显峥嵘古无比。豪奢难保万千年，一时又逐东流水。孙家母，梁家奴，春花秋叶分荣枯。当□之人如鉴此，胜败不异呼枭卢。
梅竹
作者：徐庸
朝代：明

姑射湘娥总是仙，半封寒雪半笼烟。曾吹玉笛生哀怨，瑶瑟休弹五十弦。
梅竹双清为上洋何仲阳作
作者：徐庸
朝代：明

梅花皎皎类美人，竹枝楚楚若君子。美人君子世所重，尽入君家画堂里。先春第一天与奇，千朵万朵蕃高枝。梨云几片入幽梦，江南江北遥相思。红尘飞断开三径，碧山参差喜相并。露华冷浸月明时，仪凤声来最堪听。疏帘半捲清夜闲，斗柄未回更未残。多情翠羽声啾唧，身在暗香浓淡间。卫诗载咏盘桓久，别泻郫筒一杯酒。醉来欲呼湘女歌，翠袖娉婷世稀有。
梅花
作者：徐庸
朝代：明

孤月照烟风满汀，碧溪流水声泠泠。玉龙夜半睡清浅，啼杀翠禽呼不醒。
梅花双喜图
作者：徐庸
朝代：明

梅花瑩白山茶红，夹叶重台开数丛。绿衣小鸟自啁唧，灵鹊双双毛羽同。羲和送日日杲杲，南国雪消春意好。人间万物遂生成，不独多情到花鸟。深闺美人娇一团，斗帐睡起愁春寒。看花听鸟感物态，罗袖不捲凭阑干。南枝欲寄征路遥，报喜不负千金宵。天孙良会亦待尔，飞去银河横作桥。
梅花双喜图
作者：徐庸
朝代：明
体裁：古风

梅花莹白山茶红，夹叶重台开数丛。绿衣小鸟自啁唧，灵鹊双双毛羽同。羲和送日日杲杲，南国雪消春意好。人间万物遂生成，不独多情到花鸟。深闺美人娇一团，斗帐睡起愁春寒。看花听鸟感物态，罗袖不捲凭阑干。南枝欲寄征路遥，报喜不负千金宵。天孙良会亦待尔，飞去银河横作桥。
梅轩
作者：徐庸
朝代：明

澄江江上梅千树，千树梅花最深处。搆得轩居数十楹，明月清风自来去。月生疏影风传香，香影无边春意长。珠宫贝阙疑彷佛，毛骨瑩洁心清凉。杨州东阁题诗句，水部文章辉月露。一从子美重称扬，千古高风誇独步。孤山秀出西湖边，看花携鹤怜逋仙。踏雪归来草堂下，暮寒剪剪欺青毡。高枝拂檐垂斗柄，云母虚明小窗映。东阁西湖迹已陈，只有君家可相并。葳蕤斗帐梦里惊，何处光蛟吹笛声。纷飞不管香瓣落，青青子熟期调羹。
梅轩
作者：徐庸
朝代：明
体裁：古风

澄江江上梅千树，千树梅花最深处。搆得轩居数十楹，明月清风自来去。月生疏影风传香，香影无边春意长。珠宫贝阙疑彷佛，毛骨莹洁心清凉。杨州东阁题诗句，水部文章辉月露。一从子美重称扬，千古高风誇独步。孤山秀出西湖边，看花携鹤怜逋仙。踏雪归来草堂下，暮寒剪剪欺青毡。高枝拂檐垂斗柄，云母虚明小窗映。东阁西湖迹已陈，只有君家可相并。葳蕤斗帐梦里惊，何处光蛟吹笛声。纷飞不管香瓣落，青青子熟期调羹。
梅雪轩为陈廷璧作
作者：徐庸
朝代：明

罗浮山中堪种玉，万顷白云耕白玉。羊雍得玉与师雍，求得始仙嫁滕六。象梳压鬓金步摇，眉黛闭绿含春娇。六龙驾车从群鹤，照以明月随清飙。瑶台十二朱阑绕，么凤啼残夜寒悄。雾绡衣薄奈愁何，归得人间春未老。太丘孙子稀世人，相邀相疑情相亲。琼浆满饮不成醉，五出六出俱精神。纸帐葳蕤纸窗白，残梦初回见踪迹。车轮马足门外过，清水黄尘两相隔。
梅鹤为邹仲和作
作者：徐庸
朝代：明

染溪溪上梅千树，千树海花最深处。花下高人事隐沦，布袜青鞋自来去。花开早占天下春，纷纷香雪沾衣巾。东阁郎官解吟咏，西湖处士同清真。养驯老鹤长为伴，每玩花时亦陪看。几番飞舞入花中，梨云白云影相乱。九皋一唳林月明，岂比翠禽啁唧声。莫教惊堕万葩萼，枝头青子期调羹。
梦云卷
作者：徐庸
朝代：明

白云如白衣，入我思亲梦。长洲之锡峰，不待天风送。悠扬向高堂，恍惚椿萱傍。斯须变五色，又若斑斓裳。惟云固无心，东西去难定。谁知无心中，油然出天性。天性能已复，孝思从是生。阅此梦云卷，不愧前贤名。
梦笔图
作者：徐庸
朝代：明

蒙恬制笔从先秦，往昔至今千万春。六经群书自兹写，翰墨一出俱通神。昌黎称为管城子，中书君题传文里。祖龙虽暴不相弃，荣贵谁能得如此。江淹梦入良宵中，光华五色腾晴空。惊人才调一时进，宇宙共传天与功。谪仙又见生花朵，雨露沾滋开婀娜。玉堂金马遂登庸，百世声名无不可。张君绝艺人共尊，衒奇□肆居吴门。丹青图画慕先哲，经营意象犹生存。清风比况无殊异，帧上诗章我题句。佳倩贤郎愿宝藏，十砻重封期勿替。人生在世百岁期，到七十者犹稀奇。美君寿算喜登此，□□□□□□□。□□世家即华族，门第阴森种乔木。珠玑错□吐谈论，仁义从容饱胸腹。重光岁阳□□春，三花九节迎生辰。东吴吟咏动词客，□□□□□□□。难兄难弟兼宾友，赓酬满泛长生酒。龙笙凤管竞娱心，熊掌猩唇俱可口。慢亭良会誇神仙，即今与昔相比肩。瑶池青鸟信再传，蟠桃一熟三千年。
梦萱堂
作者：徐庸
朝代：明

春萱茂花叶，挹之有馨香。秋露一朝至，忘忧忧不忘。昔者既蕃衍，母也乐且康。今者既凋瘁，母也嗟云亡。见萱如见母，三复增悲伤。悲伤牵梦寐，觉来屡惊惶。难将一寸心，可以酬春阳。孝子存孝思，揭名向高堂。昊天思罔极，岁月其久长。
梧桐仕女
作者：徐庸
朝代：明

深院无人易得愁，玉阶行遍思悠悠。日斜立尽梧桐影，不道梧桐不耐秋。
棠梨竹枝锦鸠
作者：徐庸
朝代：明

棠梨花朵压枝低，两两锦鸠来上啼。更有青青君子竹，如何不见凤凰栖。
棠梨鸠鸟
作者：徐庸
朝代：明

锦翼鸣鸠弄好音，朝来休唤雨沉沉。若教一洗东阑雪，人掩重门思不禁。
楚妃叹
作者：徐庸
朝代：明

章华台上居婵娟，蛾眉争妒仍争妍。倾城丽质生自天，众中独数樊姬贤。君王好猎多麋鹿，平生不食园中肉。寻常曾把逆鳞批，两耳何曾听齿录。连宵火照千山红，銮舆尚未还宫中。
横塘曲
作者：徐庸
朝代：明

妾家住向横塘曲，鸳鸯彩绣红罗縠，当炉酒压蒲卜绿。玉纤满捧劝客尝，醉欢懵腾请留宿。银缸夜然兰房深，牵云曳雨入锦衾，良宵一刻直千金。
橘堂
作者：徐庸
朝代：明

奉亲堂前何所有，佳橘栽培岁年久。叶如翡翠柯如铁，清影阴森护□牗。花开白玉向雨前，子熟黄金待霜后。木奴趣味秋可爱，摘来颗颗香粘手。筐蓝收置多戢戢，酒渴思尝堪一剖。缅思当时达孝者，袖里怀来为遗母。洞庭春色名久著，最宜酿作长生酒。玉壶倾泻到芙蓉，要祝双亲万千寿。
橘隐谢钱伯康
作者：徐庸
朝代：明

种橘不向巴邛村，君家有地连吴门。传来岂独自三世，羡彼密叶并深根。上池神水旧沾润，宜雨宜露宜晴暾。托名为隐有大小，中隐留司蒙圣恩。秋风实缀万千颗，济物不曾忙子孙。慕君阀阅正相抗，交币肯异朱陈婚。兹因幼子疾求治，良药屡用劳朝昏。回生之后伸报谢，墨洒水麝凝秋痕。画图写成侑诗句，清比琬琰香兰荪。橘隐之名自斯著，平生未负恒心存。董狐倘脩入佳传，扬播永远弥乾坤。苏耽往昔来为罕，仁者有后古所论。
橡枓
作者：徐庸
朝代：明

山果何琐碎，其名曰橡枓。比榛肉逾洁，似栗壳仍厚。团圆虽媚目，酸苦难入口。土风无兼□，藉此侑樽酒。